[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.4.2005

COM(2005) 171 τελικό

2005/0062 (CNS)

2005/0063 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

σχετικά με κοινοτικά μέτρα για την καταπολέμηση της γρίπης των πτηνών

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση της απόφασης 90/424/ΕΟΚ του Συμβουλίου σχετικά με ορισμένες δαπάνες στον κτηνιατρικό τομέα

(υποβληθείσες από την Επιτροπή) {SEC(2005)549}

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

( Αιτιολόγηση και στόχοι της πρότασης

Η Επιτροπή εξετάζει την επικαιροποίηση των ισχυόντων κοινοτικών μέτρων σχετικά με τη γρίπη των πτηνών (ΓΠ) τα οποία ορίστηκαν στην οδηγία 92/40/ΕΟΚ του Συμβουλίου, με στόχο να επιτευχθεί καλύτερη πρόληψη και έλεγχος των εστιών για να μειωθούν οι κίνδυνοι για την υγεία, το κόστος και οι απώλειες και ο αρνητικός αντίκτυπος στο σύνολο της κοινωνίας λόγω της εν λόγω νόσου. Οι προτεινόμενες αλλαγές στην κοινοτική νομοθεσία σχετικά με την καταπολέμηση της ΓΠ πρέπει να γίνουν παράλληλα με τις τροποποιήσεις της απόφασης 90/424/ΕΟΚ του Συμβουλίου σχετικά με ορισμένες δαπάνες στον κτηνιατρικό τομέα, προκειμένου να ευθυγραμμιστεί με την παρούσα πρόταση και να εξασφαλιστεί επαρκής χρηματοδοτική υποστήριξη στα κράτη μέλη (ΚΜ) σε σχέση με ορισμένα από τα νεοεξεταζόμενα μέτρα καταπολέμησης.

( Γενικό πλαίσιο

Η ΓΠ είναι μια σοβαρή, άκρως μολυσματική νόσος των πουλερικών και άλλων πτηνών η οποία προκαλείται από διαφόρους τύπους ιών που περιλαμβάνονται στην πολύ ευρεία οικογένεια ιών με την ονομασία Influenzaviridae . Οι ιοί της ΓΠ μπορούν επίσης να μεταδοθούν σε άλλα ζώα και στον άνθρωπο, συνήθως με απευθείας επαφή με μολυσμένα πτηνά. Στον άνθρωπο η νόσος μπορεί να κυμαίνεται από ήπια επιπεφυκίτιδα έως σοβαρή νόσο, ενώ μερικές φορές μπορεί να είναι θανατηφόρος. Κατά τη διάρκεια της ακόμη υπάρχουσας επιδημίας ΓΠ σε ορισμένες ασιατικές χώρες, η θνητότητα στους ανθρώπους είναι πολύ υψηλή.

Λόγω των συνεχών γενετικών αλλαγών των παραγόντων της νόσου και της πιθανής «προσαρμογής» τους σε ξενιστές ζώα ή ανθρώπους που μολύνθηκαν προσφάτως, οι κίνδυνοι τους οποίους εγκυμονούν οι διάφοροι ιοί της ΓΠ για τα ζώα και τη δημόσια υγεία είναι ποικίλοι και, σε μεγάλο βαθμό, μη προβλέψιμοι. Ωστόσο, οι υπάρχουσες γνώσεις δείχνουν ότι οι κίνδυνοι τους οποίους εγκυμονούν για την υγεία οι λεγόμενοι ιοί της ΓΠ χαμηλής παθογονικότητας (ΓΠΧΠ) είναι μικρότεροι από εκείνον που εγκυμονούν οι ιοί της ΓΠ υψηλής παθογονικότητας (ΓΠΥΠ), οι οποίοι προέρχονται από μετάλλαξη ορισμένων ιών ΓΠΧΠ, ιδίως δε από εκείνους των τύπων H5 και H7, και οι οποίοι μπορούν να προκαλέσουν στα πουλερικά νόσο με θνησιμότητα που φθάνει και το 90%.

Όσον αφορά τη δημόσια υγεία, τα διαθέσιμα στοιχεία δείχνουν ότι οι ιοί ΓΠΧΠ των τύπων H5 και H7 είναι υπεύθυνοι για τη μεγάλη πλειονότητα των κρουσμάτων ΓΠ που αναφέρονται στους ανθρώπους και όλων των θανάτων ανθρώπων λόγω ιών της ΓΠ.

Γενικά, οι πληθυσμοί οικιακών πουλερικών είναι ελεύθεροι από ιούς ΓΠ. Εντούτοις, ορισμένα άγρια πτηνά (ιδίως τα υδρόβια μεταναστευτικά είδη, όπως οι πάπιες και οι χήνες) δρουν ως μόνιμο «αποθεματικό» ιών ΓΠΧΠ, από όπου περιστασιακά εξαπλώνονται στα οικιακά πουλερικά. Δεν υπάρχουν ούτε μπορούν να προβλεφθούν μέτρα για να σταματήσει ή να μειωθεί η κυκλοφορία του ιού στα άγρια πτηνά που ζουν στη φύση· αυτό σημαίνει ότι υπάρχει μόνιμος κίνδυνος εισαγωγής δυνητικά πολύ επικίνδυνων ιών ΓΠ από τα άγρια στα οικιακά πτηνά και στη συνέχεια σε άλλα ζώα και στον άνθρωπο.

Για λόγους που δεν είναι σαφείς, σημειώθηκε αύξηση της εμφάνισης εστιών ΓΠ κατά τα τελευταία έτη. Σοβαρές εστίες ΓΠ (ΓΠΥΠ) αναφέρθηκαν προσφάτως σε πολλά διαφορετικά είδη πτηνών – συμπεριλαμβανομένων των οικιακών πουλερικών, τα οποία φυλάσσονται σε διαφορετικούς χώρους και με διαφορετικές πρακτικές διαχείρισης – σε διάφορες περιοχές του κόσμου και σε όλες τις ηπείρους. Οι εστίες αυτές προκάλεσαν το θάνατο ή τη θανάτωση – για σκοπούς καταπολέμησης της νόσου – εκατοντάδων εκατομμυρίων πτηνών και πολύ σοβαρές απώλειες στη βιομηχανία πουλερικών παγκοσμίως. Σε σχέση με τις εν λόγω εστίες, αναφέρθηκαν επίσης πολλές περιπτώσεις μόλυνσης ανθρώπων, ορισμένες από τις οποίες ήταν θανατηφόρες.

Στην ΕΕ, τα τελευταία 5 έτη σημειώθηκαν σημαντικές επιδημικές εκρήξεις ΓΠΥΠ στην Ιταλία (1999-2000) και στις Κάτω Χώρες, με δευτερογενή εξάπλωση στο Βέλγιο και στη Γερμανία (2003). Οι εστίες αυτές είχαν καταστροφικές συνέπειες για τον τομέα των πουλερικών και αρνητικό αντίκτυπο στην κοινωνία ως σύνολο – ιδίως στις Κάτω Χώρες, όπου σημειώθηκαν πολλά κρούσματα της νόσου σε ανθρώπους. Αυτό συνέβη παρά την εφαρμογή δρακόντειων μέτρων από τα κράτη μέλη, συμπεριλαμβανομένης της μαζικής θανάτωσης και καταστροφής των πουλερικών και άλλων πτηνών στις πληγείσες περιοχές, σε πολλές δε περιπτώσεις υπερβαίνοντας τις ελάχιστες απαιτήσεις της οδηγίας 92/40/ΕΟΚ.

Μετά τις προηγούμενες κρίσεις στον τομέα της υγείας των ζώων στην ΕΕ, οι επιδημικές αυτές εκρήξεις οδήγησαν σε περαιτέρω επικρίσεις στα κράτη μέλη όσον αφορά τη μαζική σφαγή ζώων, για λόγους καλής διαβίωσης των ζώων καθώς επίσης και για ηθικούς, κοινωνικούς, οικονομικούς και περιβαλλοντικούς λόγους. Η εφαρμογή αυτού του μέτρου είχε πολύ αρνητικό αντίκτυπο στην κοινή γνώμη και οδήγησε στη διατύπωση έντονων επικρίσεων, ιδίως σε σχέση με ειδικές κατηγορίες πτηνών όπως τα απειλούμενα είδη ή τα πτηνά συντροφιάς. Το Ελεγκτικό Συνέδριο άσκησε επίσης συχνά κριτική κατά της Επιτροπής λόγω του οικονομικού αντικτύπου της μαζικής σφαγής στον κοινοτικό προϋπολογισμό.

Οι επιστήμονες υποστηρίζουν ότι οι ανεξέλεγκτες εστίες ΓΠ, ιδίως εκείνες που οφείλονται σε ορισμένους τύπους ιών, μπορούν, έπειτα από μετάδοση του ιού από τα πτηνά ή άλλα ζώα στον άνθρωπο, να οδηγήσουν, ενδεχομένως, στην εμφάνιση ενός ιού πλήρως προσαρμοσμένου στον άνθρωπο και ικανού να προκαλέσει πανδημία γρίπης, όπως η «ισπανική γρίπη» του 1917-1919. Μια τέτοια πανδημία θα μπορούσε να προκαλέσει το θάνατο εκατομμυρίων ανθρώπων και σοβαρότατες κοινωνικοοικονομικές συνέπειες σε όλο τον κόσμο.

Η οδηγία 92/40/ΕΟΚ καθιερώνει υποχρεωτικά μέτρα καταπολέμησης της νόσου μόνο σε περίπτωση που εμφανιστεί στα πουλερικά νόσος οφειλόμενη σε ιούς ΓΠΥΠ. Κατά τη διάρκεια των πρόσφατων επιδημικών εκρήξεων αντλήθηκαν πολλά διδάγματα. Εστίες ΓΠ που προκλήθηκαν από ιούς ΓΠΧΠ των τύπων H5 και H7 οι οποίοι στη συνέχεια μεταλλάχθηκαν σε ιούς ΓΠΥΠ είχαν καταστροφικές συνέπειες. Όταν επισυμβεί μετάλλαξη, ο ιός είναι πολύ δύσκολο πλέον να ελεγχθεί.

Ενόψει των αυξανόμενων γνώσεων σχετικά με τους κινδύνους τους οποίους εγκυμονούν για την υγεία του ανθρώπου οι ιοί της ΓΠ, των γνωμών της επιστημονικής επιτροπής (ΕΠ) και των πιο πρόσφατων γνώσεων σχετικά με την παθογένεση, την επιδημιολογία και την κατανομή της ΓΠ, υπάρχει τώρα σαφής ανάγκη να αναθεωρηθεί και να επικαιροποιηθεί η ισχύουσα νομοθεσία προκειμένου να εκφράζει αυτές τις νέες εξελίξεις και εμπειρίες και να βελτιωθεί η καταπολέμηση της νόσου, τόσο της ΓΠΧΠ όσο και της ΓΠΥΠ, στο μέλλον. Αυτό θα προσφέρει άμεσο όφελος στην υγεία των ζώων και έμμεσα, επίσης, στην υγεία του ανθρώπου.

( Υφιστάμενη νομοθεσία στον τομέα της πρότασης

Οδηγία 92/40/ΕΟΚ του Συμβουλίου· απόφαση 2002/649/ΕΚ της Επιτροπής·απόφαση 2002/673/ΕΚ της Επιτροπής· με την απόφαση 2002/649/ΕΚ της Επιτροπής θεσπίστηκαν κατευθυντήριες γραμμές για έρευνες σε επίπεδο ΕΕ για τη ΓΠ στα πουλερικά και τα άγρια πτηνά. Με τις αποφάσεις 2002/673/ΕΚ και 2004/630/ΕΚ της Επιτροπής εγκρίθηκαν και εφαρμόζονται ήδη προγράμματα για έρευνες στα πουλερικά και τα άγρια πτηνά.

Η απόφαση 90/424/ΕΟΚ σχετικά με ορισμένες δαπάνες στον κτηνιατρικό τομέα προβλέπει ότι τα κράτη μέλη μπορούν να λαμβάνουν χρηματοδοτική συνδρομή από την Επιτροπή για ορισμένα από τα μέτρα που εφαρμόζουν για την καταπολέμηση και την εξάλειψη της ΓΠ (ΓΠΥΠ).

( Συμφωνία με άλλες πολιτικές

Δεδομένου ότι τα ζώντα πουλερικά περιλαμβάνονται στο παράρτημα Ι της Συνθήκης, ένα από τα καθήκοντα της Κοινότητας στον κτηνιατρικό τομέα είναι η βελτίωση της κατάστασης της υγείας των πουλερικών, διευκολύνοντας έτσι το εμπόριο πουλερικών και προϊόντων πουλερικών με σκοπό να εξασφαλιστεί η ανάπτυξη του εν λόγω τομέα. Επιπλέον, πρέπει να εξασφαλιστεί υψηλό επίπεδο προστασίας της υγείας του ανθρώπου κατά τη χάραξη και την εφαρμογή όλων των κοινοτικών πολιτικών και δραστηριοτήτων.

2. Διαβουλεύσεις με τα ενδιαφερόμενα μέρη και αξιολόγηση αντικτύπου

( Διαβουλεύσεις με τα ενδιαφερόμενα μέρη

Τον Ιούλιο/Οκτώβριο του 2004 πραγματοποιήθηκαν διαβουλεύσεις με τα κράτη μέλη με τη μορφή ομάδων εργασίας και με ηλεκτρονικές ανταλλαγές απόψεων για σχέδιο πρότασης.

Τον Οκτώβριο του 2004 πραγματοποιήθηκαν διαβουλεύσεις με τις ευρωπαϊκές ΜΚΟ για σχέδιο πρότασης.

Ως αποτέλεσμα των διαβουλεύσεων, ελήφθησαν υπόψη διάφορες συστάσεις για τη βελτίωση ορισμένων άρθρων και παραρτημάτων του σχεδίου πρότασης.

( Συγκέντρωση και χρήση εμπειρογνωμοσύνης

1. Το 2000 η επιστημονική επιτροπή εξέδωσε γνώμη σχετικά με τη ΓΠ και συνέστησε να τροποποιηθεί ο ορισμός που περιέχεται στην οδηγία 92/40/ΕΟΚ έτσι ώστε να λαμβάνονται μέτρα για την καταπολέμηση της νόσου και σε περίπτωση μόλυνσης με στελέχη ιών ΓΠ χαμηλής παθογονικότητας.

2. Το 2003 εκδόθηκε μια άλλη επιστημονική γνώμη σχετικά με τις πιο πρόσφατες τεχνικές διαγνωστικής και τη χρήση εμβολιασμού κατά της ΓΠ.

3. Οι γνώμες της επιστημονικής επιτροπής δημοσιεύθηκαν στον ακόλουθο δικτυακό τόπο:

http//europa.eu.int/comm/food/fs/sc/scah/outcome_en.html .

Οι γνώμες ελήφθησαν υπόψη κατά την κατάρτιση της πρότασης.

( Αξιολόγηση αντικτύπου

Οι τρεις επιλογές πολιτικής που προσδιορίστηκαν από την επιστημονική επιτροπή στην έκθεσή της του 2000 αξιολογήθηκαν και καταρτίστηκε αξιολόγηση αντικτύπου[1].

Το αποτέλεσμα συνοψίζεται ως εξής:

Επιλογή 1: να μην αλλάξει ο ορισμός της ΓΠ ούτε τα μέτρα καταπολέμησης που ορίστηκαν στην οδηγία 92/40/ΕΟΚ αλλά να εκδοθεί σύσταση με την οποία τα κράτη μέλη θα επιβάλουν περιορισμούς προκειμένου να αναχαιτίσουν την εξάπλωση της ΓΠΧΠ:

Η διατήρηση της παρούσας κατάστασης δεν μειώνει τον κίνδυνο για την Κοινότητα όσον αφορά μελλοντικές εστίες ΓΠΥΠ λόγω ανεξέλεγκτης κυκλοφορίας ιών ΓΠΧΠ στις εκμεταλλεύσεις πουλερικών. Η απλή σύσταση προς τα κράτη μέλη να θεσπίσουν εθνικά μέτρα για την καταπολέμηση της ΓΠΧΠ δεν θα παρείχε επαρκείς εγγυήσεις για βελτιωμένη καταπολέμηση της νόσου και μείωση των σχετικών κινδύνων για την υγεία, λαμβανομένης επίσης υπόψη της αντίστασης των σχετικών παραγόντων έναντι των αυστηρότερων μέτρων καταπολέμησης τα οποία μπορεί να μην επιβάλλονται εξίσου στους ανταγωνιστές τους σε άλλα κράτη μέλη. Συνεπώς, η εφαρμογή εθνικών μέτρων παρακολούθησης και καταπολέμησης της ΓΠΧΠ από κάθε επιμέρους κράτος μέλος μπορεί να οδηγήσει σε σημαντική διαταραχή του εμπορίου πουλερικών και προϊόντων πουλερικών και σε αθέμιτο ανταγωνισμό μεταξύ των παραγωγών πουλερικών σε μια αγορά όπου ο ανταγωνισμός είναι πολύ υψηλός.

Επιλογή 2: να αλλάξει ο ισχύων ορισμός της ΓΠ προκειμένου να συμπεριλάβει και τη ΓΠΧΠ, θεσπίζοντας έτσι τα ίδια μέτρα καταπολέμησης της νόσου για τη ΓΠΧΠ και για τη ΓΠΥΠ:

Η εφαρμογή των τρεχόντων μέτρων καταπολέμησης της ΓΠΥΠ και στην περίπτωση της ΓΠΧΠ θα ήταν δυσανάλογη προς τους κινδύνους που εγκυμονεί η ΓΠΧΠ τόσο για τα ζώα όσο και για τη δημόσια υγεία· αυτό θα είχε επίσης ως αποτέλεσμα μαζικές θανατώσεις ζώων – με πολύ αρνητικό αντίκτυπο στην καλή μεταχείριση των ζώων – και πολύ υψηλές δαπάνες για την καταπολέμηση της νόσου, σε περιπτώσεις στις οποίες τέτοιες μαζικές θανατώσεις και δαπάνες δεν μπορεί ούτε να δικαιολογηθούν ούτε να πραγματοποιηθούν. Στην περίπτωση της ΓΠΧΠ, η εφαρμογή μιας υποχρεωτικής και συστηματικής πολιτικής εξολόθρευσης, η οποία θα οδηγούσε στη μαζική θανάτωση και καταστροφή των ζώων, δεν φαίνεται να είναι αναγκαία, μολονότι σε ορισμένες περιπτώσεις μπορεί ακόμη να αποτελεί αποτελεσματική επιλογή, λαμβανομένων υπόψη των δαπανών και των κινδύνων σε σχέση με τα οφέλη της. Επιπλέον, πολλά άλλα βοηθητικά μέτρα καταπολέμησης της νόσου, τα οποία είναι αναγκαία για τη ΓΠΥΠ, πρέπει να εφαρμόζονται με πιο ελαστικό τρόπο στην περίπτωση της ΓΠΧΠ.

Επιλογή 3 : να αλλάξει ο ορισμός της ΓΠ προκειμένου να συμπεριλάβει και τη ΓΠΧΠ, αλλά να προβλεφθούν μέτρα καταπολέμησης που θα λαμβάνουν υπόψη τους διάφορους εμπλεκόμενους τύπους ιού και ζωικού ξενιστή:

Το κύριο όφελος που αναμένεται από την επιλογή 3 θα ήταν η μείωση του κινδύνου εμφάνισης εστιών ΓΠΥΠ στα πουλερικά και άλλα πτηνά μέσω του καλύτερου ελέγχου της ΓΠΧΠ και μέσω της υιοθέτησης μιας προσέγγισης ανάλογης προς τον κίνδυνο που εγκυμονούν οι δύο περιπτώσεις. Επιπλέον, η προσέγγιση αυτή θα ήταν η μόνη που συμμορφούται προς το νέο κεφάλαιο του κώδικα O.I.E. που αναμένεται να εγκριθεί τελικά το Μάιο του 2005 και αυτό θα εμποδίσει να έχουν τα κοινοτικά μέτρα καταπολέμησης της νόσου αρνητικό αντίκτυπο στο διεθνές εμπόριο.

3. Νομικά στοιχεία της πρότασης

( Περίληψη της προτεινόμενης ενέργειας

Η οδηγία 92/40/ΕΟΚ θα αντικατασταθεί από μια νέα οδηγία η οποία θα επικαιροποιεί τις υπάρχουσες διατάξεις, με σκοπό να εξασφαλιστεί καλύτερος έλεγχος της ΓΠ, λαμβανομένης υπόψη της επιταγής να μειωθεί όσο το δυνατόν περισσότερο η ανάγκη για μαζική σφαγή πτηνών.

Σύμφωνα με την επιλογή 3, πρέπει να γίνουν οι ακόλουθες κύριες αλλαγές στις τρέχουσες διατάξεις σχετικά με την καταπολέμηση της ΓΠ:

1. Αλλαγή του ορισμού της ΓΠ προκειμένου να επεκταθεί το πεδίο εφαρμογής των μέτρων καταπολέμησης και στους ιούς ΓΠΧΠ οι οποίοι θα μπορούσαν δυνητικά να μεταλλαχθούν σε ιούς ΓΠΥΠ, κάνοντας, εντούτοις, διάκριση μεταξύ των δύο περιπτώσεων, έτσι ώστε να μπορούν να εφαρμοστούν ειδικά μέτρα καταπολέμησης σε σχέση με τους διάφορους κινδύνους που εγκυμονούν οι εν λόγω ιοί.

2. Καθιέρωση υποχρεωτικής παρακολούθησης της ΓΠΧΠ σε όλα τα κράτη μέλη.

3. Νέες και πιο ευέλικτες διατάξεις περί εμβολιασμού.

4. Νέες και ευέλικτες διατάξεις για την καταπολέμηση της ΓΠΧΠ και της ΓΠΥΠ στα οικιακά πτηνά πλην των πουλερικών, όπως αυτά που φυλάσσονται σε ζωολογικούς κήπους ή τα απειλούμενα είδη.

5. Νέες διατάξεις προκειμένου να εξασφαλιστεί η συνεργασία μεταξύ των κτηνιατρικών αρχών και των αρχών δημόσιας υγείας των κρατών μελών σε περιπτώσεις ανίχνευσης ΓΠ, με σκοπό την προστασία της υγείας του ανθρώπου.

6. Χορήγηση άδειας στην Επιτροπή, με διαδικασίες επιτροπολογίας, να θεσπίσει περαιτέρω και ειδικότερα μέτρα καταπολέμησης της ΓΠ και να δημιουργήσει μια τράπεζα εμβολίων ΓΠ.

( Νομική βάση

Άρθρο 37 της συνθήκης για την ίδρυση της Ευρωπαϊκής Κοινότητας.

( Αρχή της επικουρικότητας

Τα μέτρα για την υγεία των ζώων που ορίζονται στην παρούσα πρόταση υπάγονται στην αποκλειστική κανονιστική αρμοδιότητα της Κοινότητας. Υπάρχουν πολύ λίγα μέτρα που συνδέονται με τη δημόσια υγεία, τα οποία συνάδουν με την αρχή της επικουρικότητας, δεδομένου ότι δίδεται στα κράτη μέλη πλήρης αρμοδιότητα π.χ. να θεσπίζουν προληπτικά μέτρα προστασίας κατά της νόσου για το προσωπικό που εκτίθεται σε κοτόπουλα που έχουν μολυνθεί ή που υπάρχουν υπόνοιες ότι έχουν μολυνθεί από τη ΓΠ.

( Αρχή της αναλογικότητας

Η πρόταση ορίζει τα ελάχιστα μέτρα που πρέπει να εφαρμόζονται σε περίπτωση εμφάνισης εστίας ΓΠ στα πουλερικά και άλλα πτηνά. Τα κράτη μέλη είναι ελεύθερα να λάβουν αυστηρότερα διοικητικά και υγειονομικά μέτρα στον τομέα που καλύπτεται από την προτεινόμενη οδηγία. Επιπλέον, ορίζονται διατάξεις που επιτρέπουν στις αρχές των κρατών μελών να εφαρμόζουν μέτρα ανάλογα με τις διαφορετικές περιπτώσεις της νόσου.

( Επιλογή των μέσων

Το προτεινόμενο μέσο είναι οδηγία.

Άλλα μέσα δεν θα ήταν επαρκή για τους ακόλουθους λόγους:

Η εμπειρία από το 1964 σχετικά με την κοινοτική εναρμονισμένη κτηνιατρική νομοθεσία έχει δείξει ότι μια οδηγία παρέχει στα κράτη μέλη επαρκή ευελιξία να εφαρμόζουν τη νομοθεσία στο πλαίσιο των νομοθετικών και διοικητικών συστημάτων τους. Βλέπε επίσης τα ανωτέρω σχόλια σχετικά με την αναλογικότητα.

4. Επιπτώσεις στον προϋπολογισμό

Οι δημοσιονομικές επιπτώσεις της παρούσας πρότασης και της σχετικής πρότασης για την τροποποίηση της απόφασης 90/424/ΕΟΚ περιλαμβάνονται στην αξιολόγηση αντικτύπου και συνοψίζονται ως εξής:

Το ετήσιο πρόσθετο κόστος που θα προκύψει για τον κοινοτικό προϋπολογισμό από τη θέσπιση και την εφαρμογή των μέτρων που προαναφέρθηκαν θα είναι μεταξύ 3 και 8 εκατ. ευρώ, δηλαδή περίπου 5,5 εκατ. ευρώ κατά μέσο όρο. Το κόστος αυτό αναμένεται να εξισορροπηθεί σε μεγάλο βαθμό από την εξοικονόμηση ποσών που σχετίζεται με τους μειωμένους κινδύνους για μελλοντική επιδημία ΓΠΥΠ. Φυσικά, δεν μπορεί να προβλεφθεί με ακρίβεια σε ποιο βαθμό θα οδηγούσε η νέα νομοθεσία σε μείωση του αριθμού των μελλοντικών επιδημιών ΓΠΥΠ, η εμφάνιση των οποίων είναι ακόμη σε μεγάλο βαθμό απρόβλεπτη και δεν μπορεί ποτέ να αποκλειστεί εντελώς, δεδομένης της φύσης του εν λόγω κινδύνου. Ωστόσο, εάν αυτά τα μέτρα είχαν ήδη θεσπιστεί και εφαρμόζονταν στην ΕΕ τα τελευταία 5 έτη, μία από τις δύο μεγάλες επιδημίες που σημειώθηκαν στην Κοινότητα θα είχαν, κατά πάσα πιθανότητα, αποφευχθεί. Συνεπώς, με βάση τα στοιχεία αυτά, μπορεί να εκτιμηθεί ότι με την εφαρμογή των προτεινόμενων μέτρων θα μπορούσαν να αποφευχθούν επιτυχώς δύο μεγάλες επιδημίες ΓΠΥΠ τα επόμενα δέκα έτη.

Οι δαπάνες των ενδιαφερόμενων κρατών μελών για την αποζημίωση των κτηνοτρόφων για τα μέτρα εξολόθρευσης και για τον καθαρισμό και την απολύμανση (δαπάνες που είναι κατ’ αρχήν επιλέξιμες για συγχρηματοδότηση κατά 50% από την Κοινότητα σύμφωνα με τις ισχύουσες διατάξεις της απόφασης 90/424/ΕΟΚ) σε σχέση με τις δύο μεγάλες επιδημίες που σημειώθηκαν πρόσφατα στην ΕΕ ήταν μεταξύ 101 και 174 εκατ. ευρώ. Ως εκ τούτου, μπορεί να εκτιμηθεί ότι με το τρέχον κόστος η αποφυγή δύο μεγάλων επιδημιών θα οδηγούσε σε εξοικονόμηση για τον κοινοτικό προϋπολογισμό ύψους 100 εκατ. ευρώ ή περισσότερο σε δεκαετή περίοδο. Αυτό θα αντιστάθμιζε σε μεγάλο βαθμό το πρόσθετο κόστος που προβλέπεται για τα νέα μέτρα παρακολούθησης και καταπολέμησης της ΓΠΧΠ (περίπου 55 εκατ. ευρώ σε δέκα έτη).

Επιπλέον, χάρη στη θέσπιση άλλων μέτρων καταπολέμησης που προβλέπονται από την τρέχουσα πρόταση, συμπεριλαμβανομένου του εμβολιασμού, αναμένεται να εξοικονομηθούν και πρόσθετα ποσά λόγω των αναμενόμενων μειωμένων διαστάσεων των μελλοντικών επιδημιών ΓΠ. Εντούτοις, είναι εξαιρετικά δύσκολο να προσδιοριστούν με ακρίβεια τα εν λόγω ποσά.

5. Πρόσθετες πληροφορίες

( Κατάργηση της υπάρχουσας νομοθεσίας

Η έγκριση της πρότασης θα οδηγήσει στην κατάργηση της υπάρχουσας νομοθεσίας.

( Ευρωπαϊκός Οικονομικός Χώρος

Η προτεινόμενη ενέργεια αφορά ένα ζήτημα ΕΟΧ και, ως εκ τούτου, θα πρέπει να επεκταθεί στον ΕΟΧ.

2005/0062 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

σχετικά με κοινοτικά μέτρα για την καταπολέμηση της γρίπης των πτηνών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[2],

τη γνώμη του Ευρωπαϊκού Κοινοβουλίου[3],

τη γνώμη της Ευρωπαϊκής Οικονομικής και Κοινωνικής Επιτροπής[4],

τη γνώμη της Επιτροπής των Περιφερειών [5],

Εκτιμώντας τα ακόλουθα:

(1) Η γρίπη των πτηνών είναι μια σοβαρή, άκρως μολυσματική νόσος των πουλερικών και άλλων πτηνών η οποία προκαλείται από διαφόρους τύπους ιών της γρίπης. Οι ιοί αυτοί μπορούν επίσης να μεταδοθούν στα θηλαστικά, συμπεριλαμβανομένων των χοίρων και του ανθρώπου.

(2) Εφόσον τα ζώντα πουλερικά περιλαμβάνονται στο παράρτημα Ι της Συνθήκης, ένα από τα καθήκοντα της Κοινότητας στον κτηνιατρικό τομέα είναι η βελτίωση της κατάστασης της υγείας των πουλερικών, ώστε να διευκολυνθεί το εμπόριο πουλερικών και προϊόντων πουλερικών και να εξασφαλιστεί η ανάπτυξη αυτού του τομέα. Επιπλέον, πρέπει να εξασφαλιστεί υψηλό επίπεδο προστασίας του ανθρώπου κατά την κατάρτιση και εφαρμογή των κοινοτικών πολιτικών και δραστηριοτήτων.

(3) Τα κοινοτικά μέτρα για την καταπολέμηση της γρίπης των πτηνών θεσπίστηκαν με την οδηγία του Συμβουλίου 92/40/EOK της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίπης των ορνίθων[6], προκειμένου να εξασφαλιστεί η προστασία της υγείας των ζώων και να προωθηθεί η ανάπτυξη του τομέα των πουλερικών.

(4) Τα μέτρα που ορίζονται στην οδηγία 92/40/ΕΟΚ πρέπει να αναθεωρηθούν εκ βάθρων υπό το φως των πρόσφατων επιστημονικών γνώσεων σχετικά με τους κινδύνους της γρίπης των πτηνών για την υγεία των ζώων και τη δημόσια υγεία, της ανάπτυξης νέων εργαστηριακών δοκιμών και εμβολίων και της πείρας που αποκτήθηκε κατά τη διάρκεια των πρόσφατων επιδημικών εκρήξεων της εν λόγω νόσου στην Κοινότητα καθώς και σε τρίτες χώρες.

(5) Τα νέα κοινοτικά μέτρα πρέπει να λαμβάνουν επίσης υπόψη τις πιο πρόσφατες γνωμοδοτήσεις της επιστημονικής επιτροπής για την υγεία και την καλή διαβίωση των ζώων και τις αλλαγές του κώδικα υγείας των χερσαίων ζώων καθώς και το εγχειρίδιο των διαγνωστικών δοκιμών και εμβολίων για τα χερσαία ζώα του Παγκόσμιου Οργανισμού για την Υγεία των Ζώων (O.I.E.) σχετικά με τη γρίπη των πτηνών.

(6) Οι ιοί της γρίπης περιλαμβάνουν μεγάλο αριθμό διαφορετικών στελεχών των ιών. Το επίπεδο των κινδύνων που εγκυμονούν τα διάφορα στελέχη των ιών της γρίπης για την υγεία των ζώων και του ανθρώπου είναι ποικίλο και, σε κάποιο βαθμό, απρόβλεπτο, λόγω της ταχείας μετάλλαξης του ιού και της πιθανής ανακατάταξης του γενετικού υλικού μεταξύ των διαφόρων στελεχών.

(7) Η μόλυνση με ορισμένα στελέχη των ιών της γρίπης με προέλευση τα πτηνά μπορεί να οδηγήσει σε επιδημικές εκρήξεις επιζωοτικών αναλογιών στα οικιακά πτηνά, προκαλώντας θανάτους και διαταραχές των πουλερικών σε τέτοια κλίμακα που μπορεί να απειλήσει ιδιαίτερα την κερδοφορία της πτηνοτροφίας στο σύνολό της. Οι ιοί της γρίπης των πτηνών μπορούν επίσης να προσβάλουν τον άνθρωπο και να απειλήσουν με σοβαρό κίνδυνο τη δημόσια υγεία.

(8) Οι υπάρχουσες γνώσεις δείχνουν ότι οι κίνδυνοι για την υγεία τους οποίους εγκυμονεί η λεγόμενη γρίπη των πτηνών χαμηλής παθογονικότητας είναι μικρότεροι από εκείνους που εγκυμονούν οι ιοί της γρίπης των πτηνών υψηλής παθογονικότητας, οι οποίοι προέρχονται από μετάλλαξη ορισμένων ιών χαμηλής παθογονικότητας.

(9) Η κοινοτική νομοθεσία για την καταπολέμηση της γρίπης των πτηνών πρέπει να δίνει στα κράτη μέλη τη δυνατότητα να θεσπίζουν μέτρα καταπολέμησης της νόσου με ανάλογο και ευέλικτο τρόπο, λαμβάνοντας υπόψη τα διάφορα επίπεδα κινδύνου που εγκυμονούν τα διάφορα στελέχη των ιών, τον πιθανό κοινωνικό και οικονομικό αντίκτυπο των εν λόγω μέτρων στο γεωργικό και άλλους τομείς, ενώ, παράλληλα, να εξασφαλίζει ότι τα μέτρα που λαμβάνονται για κάθε συγκεκριμένη περίπτωση της νόσου είναι τα καταλληλότερα.

(10) Με σκοπό την πρόληψη και την πρόβλεψη των προβλημάτων δημόσιας υγείας που μπορεί να θέσει η γρίπη των πτηνών, πρέπει να επιδιώκεται αποτελεσματική επικοινωνία και στενή συνεργασία μεταξύ των κτηνιατρικών υπηρεσιών και των υπηρεσιών δημόσιας υγείας στα κράτη μέλη, έτσι ώστε να μπορούν επίσης να λαμβάνονται από τις αρμόδιες αρχές κατάλληλα μέτρα για τη διαφύλαξη της υγείας του ανθρώπου, όταν απαιτείται.

(11) Ενόψει της δυνατότητας των ιών της γρίπης των πτηνών χαμηλής παθογονικότητας να μεταλλάσσονται σε ιούς της γρίπης των πτηνών υψηλής παθογονικότητας, πρέπει να υπάρχει πρόβλεψη για την έγκαιρη ανίχνευση της μόλυνσης των πουλερικών, με στόχο τη γρήγορη αντίδραση και τη θέσπιση κατάλληλων μέτρων τα οποία θα πρέπει να περιλαμβάνουν ένα σύστημα ενεργού παρακολούθησης η οποία θα πραγματοποιείται από τα κράτη μέλη. Η παρακολούθηση πρέπει να ακολουθεί γενικές κατευθυντήριες γραμμές οι οποίες πρέπει να χαράσσονται με βάση τις νέες γνώσεις και εξελίξεις στον τομέα.

(12) Οποιαδήποτε υπόνοια για λοίμωξη από τη γρίπη των πτηνών που μπορεί να ανακύψει από κλινικές ή εργαστηριακές έρευνες ή από οποιαδήποτε άλλη αιτία που οδηγεί στην υπόνοια παρουσίας λοίμωξης πρέπει να κινητοποιεί αμέσως επίσημες έρευνες κατά τρόπον ώστε να μπορεί να αναλαμβάνεται ταχεία και αποτελεσματική δράση, κατά περίπτωση. Τα μέτρα αυτά πρέπει να ενισχύονται μόλις επιβεβαιώνεται η παρουσία λοίμωξης, ώστε να επιτυγχάνεται η εξολόθρευση των πτηνών των εκμεταλλεύσεων που έχουν μολυνθεί και εκείνων που κινδυνεύουν να μολυνθούν.

(13) Σε περίπτωση ανίχνευσης λοίμωξης από τον ιό της γρίπης των πτηνών χαμηλής παθογονικότητας ή σε περίπτωση ορολογικών αποδεικτικών στοιχείων λοίμωξης, όπου η παρουσία του ιού δεν μπορεί να επιβεβαιωθεί με δοκιμές απομόνωσης του ιού, τα μέτρα καταπολέμησης μπορεί να διαφέρουν από εκείνα που πρέπει να εφαρμόζονται στην περίπτωση ανίχνευσης του ιού της γρίπης των πτηνών υψηλής παθογονικότητας, λαμβανομένων υπόψη των διαφορετικών επιπέδων κινδύνου που εγκυμονούν οι δύο αυτές περιπτώσεις.

(14) Τα μέτρα καταπολέμησης της νόσου, ιδίως δε η οριοθέτηση απαγορευμένων ζωνών, πρέπει επίσης να κλιμακώνονται, λαμβανομένων υπόψη της πυκνότητας του πληθυσμού των πουλερικών καθώς επίσης και άλλων παραγόντων κινδύνου στην περιοχή στην οποία ανιχνεύθηκε η λοίμωξη.

(15) Επίσης, εφόσον εκδηλωθεί εστία, είναι αναγκαίο να αποτραπεί κάθε εξάπλωση της νόσου μέσω προσεκτικής παρακολούθησης και περιορισμού των μετακινήσεων των πουλερικών και της χρήσης προϊόντων που είναι δυνατόν να μολυνθούν, μέσω καθαρισμού και απολύμανσης των εγκαταστάσεων που έχουν μολυνθεί, δημιουργίας ζωνών προστασίας και παρακολούθησης γύρω από την εστία, και, εάν χρειαστεί, με εμβολιασμό.

(16) Τα κοινοτικά μέτρα για την καταπολέμηση της γρίπης των πτηνών υψηλής παθογονικότητας πρέπει να βασίζονται κατ’ αρχάς στην εξολόθρευση των μολυσμένων σμηνών, σύμφωνα με την κοινοτική νομοθεσία για την καλή μεταχείριση των ζώων.

(17) Ο εμβολιασμός κατά της γρίπης των πτηνών μπορεί να αποτελέσει αποτελεσματικό μέσο, το οποίο συμπληρώνει τα μέτρα καταπολέμησης της νόσου, και να αποφευχθούν οι μαζικές θανατώσεις των πουλερικών και των πτηνών γενικότερα. Οι υπάρχουσες γνώσεις δείχνουν ότι ο εμβολιασμός μπορεί να είναι χρήσιμος όχι μόνο σε περιπτώσεις έκτακτης ανάγκης αλλά επίσης και για την πρόληψη της νόσου σε περιπτώσεις υψηλότερου κινδύνου εισαγωγής ιών της γρίπης των πτηνών από τη φύση και άλλες πηγές. Ως εκ τούτου, πρέπει να γίνει πρόβλεψη τόσο για εμβολιασμό έκτακτης ανάγκης όσο και για προληπτικό εμβολιασμό.

(18) Τα εμβολιασμένα πουλερικά, μολονότι προστατεύονται έναντι των κλινικών σημείων της νόσου, μπορούν να μολυνθούν και, έτσι, μπορεί να συμβάλουν στην περαιτέρω εξάπλωση της λοίμωξης. Συνεπώς, ο εμβολιασμός πρέπει να συνοδεύεται από κατάλληλα μέτρα παρακολούθησης και περιορισμού που θεσπίζονται σε κοινοτικό επίπεδο. Ως εκ τούτου, η στρατηγική εμβολιασμού πρέπει να επιτρέπει διαφοροποιήσεις μεταξύ των μολυσμένων και των εμβολιασμένων ζώων. Τα προϊόντα εμβολιασμένων πουλερικών, όπως το κρέας και τα επιτραπέζια αβγά, πρέπει να διατίθενται στην αγορά σύμφωνα με τη σχετική κοινοτική νομοθεσία, συμπεριλαμβανομένης της παρούσας οδηγίας.

(19) Η Κοινότητα και τα κράτη μέλη πρέπει επίσης να έχουν τη δυνατότητα να εξασφαλίσουν αποθέματα εμβολίου κατά της γρίπης των πτηνών, ώστε να χρησιμοποιούνται για τα πουλερικά και άλλα πτηνά σε περίπτωση έκτακτης ανάγκης.

(20) Θα πρέπει να θεσπιστούν διατάξεις που θα εγγυώνται τη χρησιμοποίηση εναρμονισμένων διαδικασιών και μεθόδων για τη διάγνωση της γρίπης των πτηνών, συμπεριλαμβανομένης της λειτουργίας ενός κοινοτικού εργαστηρίου αναφοράς καθώς και εργαστηρίων αναφοράς στα κράτη μέλη.

(21) Πρέπει να υπάρξει πρόβλεψη που να εξασφαλίζει το αναγκαίο επίπεδο προετοιμασίας από πλευράς των κρατών μελών, προκειμένου να αντιμετωπίζουν αποτελεσματικά καταστάσεις έκτακτης ανάγκης οφειλόμενες σε μία ή περισσότερες εστίες της γρίπης των πτηνών, ιδίως δε με την κατάρτιση σχεδίων έκτακτης ανάγκης και τη δημιουργία κέντρων ελέγχου. Τα εν λόγω σχέδια έκτακτης ανάγκης πρέπει να λαμβάνουν υπόψη των κίνδυνο για τη δημόσια υγεία που εγκυμονεί η γρίπη των πτηνών στους εργαζομένους στον τομέα των πουλερικών και στο υπόλοιπο σχετικό προσωπικό.

(22) Αν ανιχνευθεί η γρίπη των πτηνών κατά τη διάρκεια της εισαγωγής σε εγκαταστάσεις ή σε κέντρο καραντίνας, όπως προβλέπεται στην απόφαση 2000/666/ΕΚ της Επιτροπής, της 16ης Οκτωβρίου 2000, για καθορισμό των υγειονομικών όρων και των όρων κτηνιατρικής πιστοποίησης για εισαγωγή πτηνών άλλων πλην των πουλερικών και για καθορισμό των συνθηκών της περιόδου απομόνωσης (καραντίνας)[7], πρέπει να αναφέρεται στην Επιτροπή. Ωστόσο, δεν θα ήταν σκόπιμο να γίνεται σχετική αναφορά, όπως προβλέπει η οδηγία 82/894//ΕΟΚ του Συμβουλίου της 21ης Δεκεμβρίου 1982 για την κοινοποίηση των ασθενειών των ζώων μέσα στην Κοινότητα[8],σε περιπτώσεις εμφάνισης εστιών στα κράτη μέλη.

(23) Ο καθαρισμός και η απολύμανση πρέπει να αποτελούν αναπόσπαστο μέρος της κοινοτικής πολιτικής για την καταπολέμηση της γρίπης των πτηνών. Τα υλικά απολύμανσης πρέπει να χρησιμοποιούνται σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου της 16ης Φεβρουαρίου 1998 για τη διάθεση βιοκτόνων στην αγορά[9].

(24) Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου της 3ης Οκτωβρίου 2002 για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο[10] θεσπίζει τους κανόνες για τη συλλογή, τη μεταφορά, την αποθήκευση, τον εν γένει χειρισμό, τη μεταποίηση και τη χρησιμοποίηση ή την τελική διάθεση ζωικών υποπροϊόντων, συμπεριλαμβανομένων των ζώων που θανατώνονται προκειμένου να εκριζωθούν οι επιζωοτίες, έτσι ώστε να εμποδιστεί οποιοσδήποτε κίνδυνος για την υγεία των ζώων και τη δημόσια υγεία. Ο κανονισμός αυτός και τα μέτρα εφαρμογής του προβλέπουν ένα γενικό πλαίσιο για τη διάθεση των νεκρών ζώων. Είναι αναγκαίο να προβλεφθεί η θέσπιση από την επιτροπολογία ειδικών, πρόσθετων ή διαφορετικών μέτρων, όπου απαιτείται, προκειμένου να ενισχυθούν περαιτέρω μέτρα καταπολέμησης της γρίπης των πτηνών.

(25) Ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης[11] και ο κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων[12] μπορούν να εφαρμόζονται υπό ορισμένους όρους στα αβγά που κατάγονται από εκμεταλλεύσεις για τις οποίες υπάρχουν υπόνοιες ότι εκτρέφονται πουλερικά που έχουν μολυνθεί από τη γρίπη των πτηνών.

(26) Τα κράτη μέλη θα πρέπει να θεσπίσουν κανόνες σχετικά με τις επιβλητέες κυρώσεις για τυχόν παραβάσεις των διατάξεων της παρούσας οδηγίας και να διασφαλίσουν την εφαρμογή τους. Οι κυρώσεις αυτές πρέπει να είναι αποτελεσματικές, ανάλογες με την παράβαση και αποτρεπτικές.

(27) Θα πρέπει να προβλεφθεί η δυνατότητα προσαρμογής, με ταχείες διαδικασίες, της παρούσας οδηγίας καθώς και των παραρτημάτων της στις εξελίξεις των επιστημονικών και τεχνικών γνώσεων.

(28) Λαμβανομένης υπόψη της μη προβλεψιμότητας των ιών της γρίπης, είναι ανάγκη να εξασφαλισθεί ότι θα υπάρχει μια ταχεία διαδικασία για την ταχεία θέσπιση, σε κοινοτικό επίπεδο, πρόσθετων ή ειδικότερων μέτρων για την καταπολέμηση οποιασδήποτε μόλυνσης των πουλερικών, άλλων πτηνών ή άλλων ζώων από οποιονδήποτε ιό της γρίπης των πτηνών που απειλεί σοβαρά την υγεία των ζώων ή τη δημόσια υγεία, οποτεδήποτε θα είναι αναγκαία η λήψη τέτοιων μέτρων.

(29) Η παρούσα οδηγία ορίζει τα ελάχιστα μέτρα καταπολέμησης που πρέπει να εφαρμόζονται σε περίπτωση που παρουσιαστούν εστίες της γρίπης των πτηνών στα πουλερικά και σε άλλα πτηνά. Ωστόσο, τα κράτη μέλη είναι ελεύθερα να προβαίνουν σε αυστηρότερες διοικητικές και υγειονομικές ενέργειες στον τομέα τον οποίο καλύπτει η παρούσα οδηγία. Επιπλέον, η παρούσα οδηγία προβλέπει ότι οι αρχές των κρατών μελών μπορούν να εφαρμόζουν μέτρα ανάλογα προς τον κίνδυνο για την υγεία που εγκυμονούν οι διάφορες περιπτώσεις της νόσου.

(30) Σύμφωνα με την αρχή της αναλογικότητας, είναι αναγκαίο και σκόπιμο για την επίτευξη του βασικού στόχου, δηλ. να εξασφαλισθεί η ανάπτυξη του τομέα των πουλερικών και να προωθηθεί η προστασία της υγείας των ζώων, να θεσπισθούν κανόνες για ειδικά μέτρα και ελάχιστα μέτρα που θα έχουν ως στόχο την πρόληψη και την καταπολέμηση της γρίπης των πτηνών . Η παρούσα οδηγία δεν υπερβαίνει τα αναγκαία προκειμένου να επιτευχθούν οι επιδιωκόμενοι στόχοι, σύμφωνα με την τρίτη παράγραφο του άρθρου 5 της Συνθήκης.

(31) Τα μέτρα που είναι αναγκαία για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[13].

(32) Για λόγους σαφήνειας και ορθολογικότητας της κοινοτικής νομοθεσίας, η οδηγία 92/40/ΕΟΚ πρέπει να καταργηθεί και να αντικατασταθεί από την παρούσα οδηγία,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

ΚΕΦΑΛΑΙΟ I

ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ

Άρθρο 1 Αντικείμενο και πεδίο εφαρμογής

1. Η παρούσα οδηγία καθορίζει:

α) ορισμένα προληπτικά μέτρα που αποσκοπούν στην παρακολούθηση και στην έγκαιρη ανίχνευση της γρίπης των πτηνών καθώς και στην αύξηση του επιπέδου ενημέρωσης και προετοιμασίας των αρμόδιων αρχών και της γεωργικής κοινότητας όσον αφορά τους κινδύνους της εν λόγω νόσου·

β) τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας γρίπης των πτηνών στα πουλερικά και σε άλλα πτηνά και σε πιθανή εξάπλωση των ιών της γρίπης των πτηνών στα θηλαστικά·

γ) άλλα μέτρα που πρέπει να εφαρμόζονται όταν εντοπίζεται σοβαρή απειλή για την υγεία των ζώων και τη δημόσια υγεία σε σχέση με οποιαδήποτε λοίμωξη των πτηνών ή των θηλαστικών λόγω οποιουδήποτε ιού της γρίπης προερχόμενου από τα πτηνά και για την πρόληψη της μετάδοσης της λοίμωξης από τα ζώα αυτά στον άνθρωπο.

2. Τα κράτη μέλη είναι ελεύθερα να λαμβάνουν αυστηρότερα μέτρα στον τομέα που καλύπτεται από την παρούσα οδηγία.

Άρθρο 2 Ορισμοί της γρίπης των πτηνών, της γρίπης των πτηνών υψηλής παθογονικότητας και της γρίπης των πτηνών χαμηλής παθογονικότητας

Για τους σκοπούς της παρούσας οδηγίας ισχύουν οι ακόλουθοι ορισμοί:

1. “γρίπη των πτηνών”: λοίμωξη των πουλερικών ή άλλων πτηνών οφειλόμενη σε οποιονδήποτε ιό της γρίπης Α:

α) των υποτύπων H5 ή H7, ή

β) με δείκτη ενδοφλέβιας παθογονικότητας στα κοτόπουλα έξι εβδομάδων μεγαλύτερο του 1,2·

2. “γρίπη των πτηνών υψηλής παθογονικότητας (ΓΠΥΠ)”: λοίμωξη των πουλερικών ή άλλων πτηνών οφειλόμενη:

α) σε ιούς της γρίπης των πτηνών των υποτύπων H5 και H7 με αλληλουχίες γονιδιώματος που κωδικοποιούν πολλαπλά βασικά αμινοξέα στη θέση διάσπασης του μορίου της αιμοσυγκολλητίνης παρόμοιες με εκείνες που παρατηρούνται σε άλλους ιούς ΓΠΥΠ, το οποίο υποδεικνύει ότι το μόριο της αιμοσυγκολλητίνης μπορεί να διασπαστεί από μια πρωτεάση η οποία απαντά σε όλα τα μέρη του ξενιστή, ή

β) σε ιούς της γρίπης των πτηνών με δείκτη ενδοφλέβιας παθογονικότητας στα κοτόπουλα έξι εβδομάδων μεγαλύτερο του 1,2·

3. “γρίπη των πτηνών χαμηλής παθογονικότητας (ΓΠΧΠ)”: λοίμωξη των πουλερικών ή άλλων πτηνών από τον ιό της γρίπης των πτηνών των υποτύπων H5 και H7 που δεν εμπίπτει στον ορισμό του σημείου 2.

Άρθρο 3 Άλλοι ορισμοί

Για το υς σκοπούς της παρούσας οδηγίας ισχύουν οι ακόλουθοι ορισμοί:

1. ‘πουλερικά’: όλα τα πτηνά που εκτρέφονται ή φυλάσσονται υπό περιορισμό για την παραγωγή κρέατος, αβγών για εκκόλαψη και αβγών για κατανάλωση, την παραγωγή άλλων εμπορικών προϊόντων, για την αναπαραγωγή θηραμάτων ή για την εκτροφή αυτών των κατηγοριών πτηνών·

2. ‘άγριο πτηνό’: πτηνό το οποίο ζει ελεύθερα και δεν φυλάσσεται σε καμία εκμετάλλευση όπως ορίζεται στο σημείο 5·

3. ‘άλλο πτηνό’: οποιοδήποτε πτηνό εκτός των πουλερικών που φυλάσσεται υπό περιορισμό για επιδείξεις, αγώνες, εκθέσεις και συναγωνισμό, όπως τα διακοσμητικά πτηνά και τα περιστέρια αγώνων, ή για οποιονδήποτε λόγο εκτός από εκείνους που αναφέρονται στο σημείο 1·

4. ‘επισήμως καταχωρημένα εκτρεφόμενα πουλερικά ή άλλα πτηνά’: οποιοδήποτε πουλερικό ή άλλο πτηνό το οποίο έχει αναγνωρισθεί επισήμως από την αρμόδια αρχή ως τέτοιο στο πλαίσιο του σχεδίου έκτακτης ανάγκης που προβλέπει το άρθρο 63·

5. ‘εκμετάλλευση’: οποιαδήποτε γεωργική ή άλλη εγκατάσταση, όπως εκκολαπτήρια, τσίρκα, ζωολογικοί κήποι, καταστήματα πτηνών συντροφιάς, αγορές πτηνών και πτηνοτροφεία, όπου τα πουλερικά ή άλλα πτηνά εκτρέφονται ή φυλάσσονται σε μόνιμη ή προσωρινή βάση, εκτός από:

α) σφαγεία, μεταφορικά μέσα, εγκαταστάσεις και κέντρα καραντίνας, σταθμοί συνοριακών ελέγχων και εργαστήρια·

β) οικιστικές περιοχές για ανθρώπους σε τέτοιες εγκαταστάσεις για τους σκοπούς του δευτέρου εδαφίου του άρθρου 11 παράγραφος 9, του στοιχείου (ε) του άρθρου 19, του στοιχείου (στ) του άρθρου 30, του στοιχείου (ζ) του άρθρου 39 παράγραφος 5 και του στοιχείου (η) του άρθρου 44 παράγραφος 1, εκτός από τα πουλερικά ή άλλα πτηνά που φυλάσσονται εκεί σε μόνιμη βάση·

6. ‘εμπορική εκμετάλλευση πουλερικών’: εκμετάλλευση στην οποία φυλάσσονται πουλερικά για εμπορικούς σκοπούς·

7. ‘μη εμπορική εκμετάλλευση/εκμετάλλευση πτηνών συντροφιάς’: εκμετάλλευση στην οποία τα πουλερικά ή άλλα πτηνά φυλάσσονται από τους ιδιοκτήτες τους:

α) για ιδία κατανάλωση των πουλερικών ή άλλων πτηνών ή των προϊόντων τους· ή

β) ως πτηνά συντροφιάς.

8. ‘σταθμός πουλερικών’ ή ‘σταθμός άλλων πτηνών’: μία ή περισσότερες εκμεταλλεύσεις πουλερικών ή άλλων πτηνών με κοινό σύστημα διαχείρισης της βιοασφάλειας που περιλαμβάνει έναν υποπληθυσμό πουλερικών ή άλλων πτηνών με ιδιαίτερο καθεστώς υγείας όσον αφορά τη γρίπη των πτηνών λόγω κατάλληλης παρακολούθησης, ελέγχου και μέτρων βιοασφάλειας·

9. ‘σμήνος’: όλα τα πουλερικά ή άλλα πτηνά σε μια μονάδα παραγωγής·

10. ‘μονάδα παραγωγής’: μονάδα σε μια εκμετάλλευση όπου ο επίσημος κτηνίατρος είναι ικανοποιημένος από το γεγονός ότι είναι απολύτως ανεξάρτητος από οποιαδήποτε άλλη μονάδα στην ίδια εκμετάλλευση όσον αφορά τη θέση της και την καθημερινή διαχείριση των πουλερικών ή άλλων πτηνών που φυλάσσονται εκεί·

11. ‘πουλερικά έτοιμα προς ωοτοκία’: πουλερικά πριν από το στάδιο της ωοτοκίας·

12. ‘αβγά προς εκκόλαψη’: αβγά για επώαση, που παράγονται από ωοτόκα πουλερικά·

13. ‘νεοσσοί μιας ημέρας’: όλα τα πουλερικά ηλικίας κάτω των 72 ωρών που δεν έχουν ακόμη ταϊστεί. Ωστόσο, οι πάπιες Βαρβαρίας (Cairina moschata) ή οι διασταυρώσεις τους μπορούν να ταΐζονται·

14. ‘εγχειρίδιο διαγνωστικής’: το εγχειρίδιο διαγνωστικής που προβλέπεται στο άρθρο 51 παράγραφος 1·

15. ‘μολυσμένα πουλερικά’ και ‘μολυσμένα άλλα πτηνά’: οποιαδήποτε πουλερικά και άλλα πτηνά:

α) στα οποία έχει επιβεβαιωθεί η παρουσία της γρίπης των πτηνών σύμφωνα με το εγχειρίδιο διαγνωστικής·

β) στην περίπτωση δεύτερης και επόμενων εστιών γρίπης των πτηνών, οποιαδήποτε πουλερικά ή άλλα πτηνά στα οποία τα κλινικά σημεία, οι μεταθανάτιες κακώσεις ή αντιδράσεις σε εργαστηριακές δοκιμές που πραγματοποιούνται σε εγκεκριμένα εργαστήρια σύμφωνα με το πρώτο εδάφιο του άρθρου 51 παράγραφος 3 (‘εγκεκριμένο εργαστήριο') συμφωνούν με τη διάγνωση της γρίπης των πτηνών σύμφωνα με το εγχειρίδιο διαγνωστικής·

16. ‘πουλερικά ή άλλα πτηνά για τα οποία υπάρχουν υπόνοιες ότι έχουν μολυνθεί’: οποιαδήποτε πουλερικά ή άλλα πτηνά που παρουσιάζουν κλινικά σημεία ή μεταθανάτιες κακώσεις ή αντιδράσεις σε εργαστηριακές δοκιμές που είναι τέτοιας μορφής ώστε δεν μπορεί να αποκλειστεί η παρουσία της γρίπης των πτηνών·

17. ‘περίοδος επώασης’: μια μέγιστη περίοδος 21 ημερών η οποία μεσολαβεί μεταξύ της πιθανής ημερομηνίας μόλυνσης και της εμφάνισης κλινικών σημείων της γρίπης των πτηνών·

18. ‘ιδιοκτήτης’: οποιοδήποτε φυσικό ή νομικό πρόσωπο που έχει στην ιδιοκτησία του ή φυλάσσει ή για οποιονδήποτε άλλο λόγο είναι υπεύθυνο για τα πουλερικά ή άλλα πτηνά, ανεξάρτητα από το αν τα φυλάσσει έναντι οικονομικής ανταμοιβής·

19. ‘αρμόδια αρχή’: η αρχή ενός κράτους μέλους που είναι αρμόδια για την πραγματοποίηση κτηνιατρικών ελέγχων ή διοικητικών ενεργειών σύμφωνα με την παρούσα οδηγία ή οποιαδήποτε αρχή στην οποία έχουν ανατεθεί τέτοιες αρμοδιότητες·

20. ‘κτηνιατρικός έλεγχος’: οποιαδήποτε σωματική εξέταση ή/και διοικητική διαδικασία που πραγματοποιούνται από την αρμόδια αρχή·

21. ‘επίσημος κτηνίατρος’: ο κτηνίατρος που είναι διορισμένος από την αρμόδια αρχή·

22. ‘επίσημη παρακολούθηση’: η ενέργεια της προσεκτικής παρακολούθησης της κατάστασης υγείας όσον αφορά τη γρίπη των πτηνών από την αρμόδια αρχή, που μπορεί να οδηγήσει σε περαιτέρω έρευνες από πλευράς της·

23. ‘επίσημη εποπτεία’: οι ενέργειες στις οποίες προβαίνει η αρμόδια αρχή προκειμένου να ελέγξει και να επαληθεύσει ότι ένα άτομο συμμορφούται ή έχει συμμορφωθεί προς τις οδηγίες σχετικά με τη γρίπη των πτηνών τις οποίες έλαβε από την αρχή·

24. ‘θανάτωση’: οποιαδήποτε διαδικασία εκτός της σφαγής που προκαλεί το θάνατο ενός ζώου ή πτηνού·

25. ‘σφαγή’: οποιαδήποτε διαδικασία που προκαλεί το θάνατο ενός ζώου ή πτηνού με αιμορραγία·

26. ‘διάθεση’: η πράξη της συλλογής, μεταφοράς, αποθήκευσης, εν γένει χειρισμού, μεταποίησης και χρήσης ή διάθεσης ζωικών υποπροϊόντων, σύμφωνα με:

α) τον κανονισμό (EΚ) αριθ. 1774/2002· ή

β) τους λεπτομερείς κανόνες που προβλέπει το άρθρο 64 παράγραφος 1 της παρούσας οδηγίας·

27. ‘κοινοτική τράπεζα εμβολίων’: κατάλληλες εγκαταστάσεις που προορίζονται, σύμφωνα με το άρθρο 59 παράγραφος 1 της παρούσας οδηγίας, για την αποθήκευση των κοινοτικών αποθεμάτων εμβολίων της γρίπης των πτηνών, που έχουν εγκριθεί σύμφωνα με την οδηγία 2001/82/EΚ του Ευρωπαϊκού Κοινοβουλίου και του Συμβουλίου[14] και τον κανονισμό (EΚ) αριθ. 726/2004 του Ευρωπαϊκού Κοινοβουλίου και του Συμβουλίου[15]·

28. ‘εκμετάλλευση επαφής’: μια εκμετάλλευση στην οποία η γρίπη των πτηνών θα μπορούσε να έχει εισαχθεί λόγω της θέσης της, της μετακίνησης των ατόμων, των πουλερικών και άλλων πτηνών, οχημάτων, ή με οποιονδήποτε άλλο τρόπο·

29. ‘πιθανή εστία’: μια εκμετάλλευση που περιλαμβάνει πουλερικά ή άλλα πτηνά για την οποία η αρμόδια αρχή υποπτεύεται την παρουσία γρίπης των πτηνών·

30. ‘εστία’: μια εκμετάλλευση για την οποία η γρίπη των πτηνών έχει επιβεβαιωθεί από την αρμόδια αρχή·

31. ‘πρωτογενής εστία’: μια εστία που δεν συνδέεται επιδημιολογικά με προηγούμενη εστία στην ίδια περιφέρεια ενός κράτους μέλους, όπως ορίζεται στο άρθρο 2 της οδηγίας 64/432/ΕΟΚ του Συμβουλίου[16], ή η πρώτη εστία σε διαφορετική περιοχή του ίδιου κράτους μέλους·

32. ‘διαφοροποίηση των μολυσμένων από τα εμβολιασμένα ζώα (στρατηγική DIVA)’: μια στρατηγική εμβολιασμού η οποία επιτρέπει τη διαφοροποίηση μεταξύ εμβολιασμένων/μολυσμένων και εμβολιασμένων/μη μολυσμένων ζώων μέσω της εφαρμογής μιας διαγνωστικής δοκιμής για την ανίχνευση αντισωμάτων έναντι του σχετικού ιού και τη χρήση μη εμβολιασμένων πτηνών-δεικτών·

33. ‘εξολόθρευση’: η απομάκρυνση όλων των πουλερικών ή άλλων πτηνών από μια εκμετάλλευση, ένα σταθμό πουλερικών ή ένα σταθμό άλλων πτηνών ή μια μονάδα παραγωγής·

34. ‘θηλαστικό’: ένα ζώο της τάξης Mammalia ·

35. ‘σφάγια’: πουλερικά ή άλλα πτηνά που πέθαναν ή θανατώθηκαν.

ΚΕΦΑΛΑΙΟ II

ΠΑΡΑΚΟΛΟΥΘΗΣΗ, ΚΟΙΝΟΠΟΙΗΣ ΕΙΣ ΚΑΙ ΕΠΙΔΗΜΙΟΛΟΓΙΚΕΣ ΕΡΕΥΝΕΣ

Άρθρο 4 Ετήσια προγράμματα παρακολούθησης

1. Τα κράτη μέλη εξασφαλίζουν ότι τα προγράμματα παρακολούθησης σύμφωνα με το παράρτημα I θεσπίζονται κάθε έτος προκειμένου να:

α) ανιχνεύουν τον επιπολασμό των λοιμώξεων από τους υποτύπους Η5 και Η7 του ιού της γρίπης των πτηνών σε διάφορα είδη πουλερικών

β) συμβάλουν στη γνώση των απειλών που τίθενται από την άγρια φύση σε σχέση με οποιονδήποτε ιό της γρίπης των πτηνών.

2. Τα κράτη μέλη υποβάλλουν τα ετήσια προγράμματα παρακολούθησης στην Επιτροπή για έγκριση μέχρι τις 15 Ιουνίου 2007 και στη συνέχεια μέχρι τις 15 Ιουνίου κάθε έτους, σύμφωνα με τη διαδικασία που αναφέρεται στο άρθρο 65 παράγραφος 2.

3. Τα κράτη μέλη υποβάλλουν κάθε έτος στην Επιτροπή έκθεση σχετικά με την εφαρμογή των ετησίων προγραμμάτων παρακολούθησης μέχρι τις 15 Μαρτίου του έτους μετά την εφαρμογή τους.

Άρθρο 5 Υποβολή εκθέσεων και κοινοποιήσεις

1. Τα κράτη μέλη προβλέπουν την άμεση υποβολή έκθεσης στην αρμόδια αρχή για κάθε περίπτωση μολυσμένων πουλερικών, μολυσμένων άλλων πτηνών ή πουλερικών ή άλλων πτηνών για τα οποία υπάρχουν υπόνοιες ότι έχουν μολυνθεί.

2. Εκτός από τις απαιτήσεις που προβλέπονται στην κοινοτική νομοθεσία σχετικά με την κοινοποίηση των εστιών νόσων των ζώων, τα κράτη μέλη ειδοποιούν την Επιτροπή σύμφωνα με το παράρτημα II σχετικά με:

α) οποιαδήποτε θετικά ευρήματα της γρίπης των πτηνών που επιβεβαιώνονται από την αρμόδια αρχή στα σφαγεία, μεταφορικά μέσα, συνοριακούς σταθμούς επιθεώρησης και άλλα μέρη στα κοινοτικά σύνορα και στις εγκαταστάσεις καραντίνας ή κέντρα που λειτουργούν σύμφωνα με την κοινοτική νομοθεσία σχετικά με τις εισαγωγές πουλερικών ή άλλων πτηνών·

β) τα αποτελέσματα οποιασδήποτε επίσημης παρακολούθησης της γρίπης των πτηνών που πραγματοποιείται στα πουλερικά, άλλα πτηνά ή άλλα ζώα, συμπεριλαμβανομένων των θετικών ευρημάτων σε άλλα πτηνά· και

γ) οποιαδήποτε λοίμωξη πουλερικών, άλλων πτηνών ή άλλων ζώων από οποιοδήποτε ιό της γρίπης των πτηνών, εκτός από εκείνους που αναφέρονται στο σημείο 1 του άρθρου 2, που μπορεί να απειλήσει σοβαρά την υγεία των ζώων ή τη δημόσια υγεία.

Άρθρο 6 Επιδημιολογική έρευνα

1. Τα κράτη μέλη εξασφαλίζουν ότι πραγματοποιούνται επιδημιολογικές έρευνες με βάση ερωτηματολόγια, που καταρτίζονται στο πλαίσιο των σχεδίων έκτακτης ανάγκης τα οποία προβλέπονται στο άρθρο 63.

2. Η επιδημιολογική έρευνα εξετάζει τα ακόλουθα:

α) το χρονικό διάστημα κατά τη διάρκεια του οποίου ενδέχεται να έχει παρουσιαστεί η γρίπη των πτηνών στην εκμετάλλευση ή άλλες εγκαταστάσεις ή μεταφορικά μέσα·

β) την πιθανή καταγωγή της γρίπης των πτηνών στην εκμετάλλευση, στο σφαγείο ή στα μεταφορικά μέσα·

γ) την αναγνώριση οποιασδήποτε εκμετάλλευσης επαφής·

δ) τις μετακινήσεις πουλερικών ή άλλων πτηνών, ατόμων, οχημάτων ή οποιουδήποτε υλικού ή ουσίας που ενδέχεται να έχει προκαλέσει την εξάπλωση του ιού της γρίπης των πτηνών.

3. Η αρμόδια αρχή λαμβάνει υπόψη την επιδημιολογική έρευνα όταν:

α) αποφασίζει εάν χρειάζεται να εφαρμοσθούν πρόσθετα μέτρα καταπολέμησης της νόσου, όπως προβλέπεται στην παρούσα οδηγία· και

β) χορηγεί παρεκκλίσεις, όπως προβλέπεται στην παρούσα οδηγία.

4. Εάν από την επιδημιολογική έρευνα προκύπτει ότι η γρίπη των πτηνών ενδέχεται να έχει εξαπλωθεί από ή προς άλλα κράτη μέλη, η Επιτροπή και τα άλλα ενδιαφερόμενα κράτη μέλη ενημερώνονται αμέσως σχετικά με τα αποτελέσματα όλων των πορισμάτων της έρευνας.

ΚΕΦΑΛΑΙΟ III

Μέτρα που εφαρμόζονται σε περιπτώσεις που υπάρχουν υπόνοιες ΕΜΦΑΝΙΣΗΣ εστιών

Άρθρο 7 Μέτρα που εφαρμόζονται στις εκμεταλλεύσεις

1. Σε περίπτωση που υπάρχει υπόνοια για εμφάνιση εστίας, η αρμόδια αρχή κινητοποιεί αμέσως έρευνα προκειμένου να επιβεβαιωθεί ή να αποκλειστεί η παρουσία της γρίπης των πτηνών και θέτει την εκμετάλλευση υπό επίσημη παρακολούθηση. Η αρμόδια αρχή εξασφαλίζει επίσης ότι τηρούνται τα μέτρα που προβλέπονται στις παραγράφους 2 και 3.

2. Η αρμόδια αρχή εξασφαλίζει ότι εφαρμόζονται τα ακόλουθα μέτρα στην εκμετάλλευση:

α) τα πουλερικά και άλλα πτηνά και όλα τα οικιακά θηλαστικά μετρούνται ή, κατά περίπτωση, εκτιμώνται ανάλογα με τη σχετική τους κατηγορία·

β) καταρτίζεται κατάλογος του κατά προσέγγιση αριθμού πουλερικών ή άλλων πτηνών και όλων των οικιακών θηλαστικών που πάσχουν ήδη από τη νόσο, είναι νεκρά ή ενδέχεται να έχουν μολυνθεί σε κάθε κατηγορία στην εκμετάλλευση·ο κατάλογος ενημερώνεται καθημερινά προκειμένου να ληφθούν υπόψη οι εκκολάψεις και οι θάνατοι κατά τη διάρκεια της περιόδου της πιθανής εστίας και διαβιβάζεται, εφόσον ζητηθεί, στην αρμόδια αρχή.

γ) τα πουλερικά και άλλα πτηνά πρέπει να περιορίζονται στους χώρους διαβίωσής τους ή σε κάποιο άλλο μέρος όπου θα μπορούν να είναι απομονωμένα και να εμποδίζονται οι επαφές με άλλα πουλερικά, άλλα πτηνά ή άγρια πτηνά·

δ) κανένα πουλερικό ή άλλο πτηνό δεν μπορεί να εισέλθει ή να εξέλθει από την εκμετάλλευση·

ε) δεν επιτρέπεται να εξέλθουν από την εκμετάλλευση σφάγια, κρέας πουλερικών ή άλλων πτηνών, συμπεριλαμβανομένων και των εντοσθίων (‘κρέας’), ζωοτροφές, εργαλεία, υλικά, απορρίμματα, περιττώματα πουλερικών ή άλλων πτηνών (‘κοπριά’), ή πάσης φύσεως απόβλητα και οτιδήποτε άλλο ενδέχεται να μεταδώσει τη γρίπη των πτηνών, χωρίς άδεια της αρμόδιας αρχής·

στ) δεν επιτρέπεται η έξοδος αβγών από την εκμετάλλευση, με εξαίρεση τα αβγά που συμπεριλαμβάνουν αβγά για εκκόλαψη και για τα οποία έχει δοθεί άδεια από την αρμόδια αρχή να αποσταλούν απευθείας σε μονάδα για την παρασκευή προϊόντων αβγού, όπως ορίζεται στο κεφάλαιο II τμήμα X του παραρτήματος III του κανονισμού (EΚ) αριθ. 853/2004, και να μεταποιηθούν σύμφωνα με το κεφάλαιο IX του παραρτήματος II του κανονισμού (EΚ) αριθ. 852/2004·όταν η αρμόδια αρχή χορηγεί τέτοια άδεια, αυτή υπόκειται στους όρους που ορίζονται στο παράρτημα III της παρούσας οδηγίας·

ζ) η μετακίνηση ατόμων, οικιακών θηλαστικών, οχημάτων και εξοπλισμού προς και από την εκμετάλλευση υπόκειται στους όρους και την άδεια της αρμόδιας αρχής·

η) κατάλληλα μέσα απολύμανσης χρησιμοποιούνται στις εισόδους και εξόδους των κτιρίων που στεγάζουν πουλερικά και άλλα πτηνά και της ίδιας της εκμετάλλευσης σύμφωνα με τις οδηγίες της αρμόδιας αρχής.

3. Η αρμόδια αρχή εξασφαλίζει τη διενέργεια επιδημιολογικής έρευνας σύμφωνα με το άρθρο 6 (‘επιδημιολογική έρευνα’).

Άρθρο 8 Παρεκκλίσεις από ορισμένα μέτρα που εφαρμόζονται στις εκμεταλλεύσεις

Η αρμόδια αρχή μπορεί να χορηγεί παρεκκλίσεις από τα μέτρα που προβλέπονται στα στοιχεία (γ) έως (στ) του άρθρου 7 παράγραφος 2 με βάση αξιολόγηση κινδύνου και λαμβανομένων υπόψη των σχετικών προφυλάξεων και του προορισμού των πτηνών και των προϊόντων που μετακινούνται.

Άρθρο 9 Διάρκεια των μέτρων που εφαρμόζονται στις εκμεταλλεύσεις

Τα μέτρα που εφαρμόζονται στις εκμεταλλεύσεις σε περιπτώσεις πιθανών εστιών, όπως προβλέπονται στο άρθρο 7, εξακολουθούν να εφαρμόζονται έως ότου αποκλειστεί από την αρμόδια αρχή η παρουσία της γρίπης των πτηνών.

Άρθρο 10 Πρόσθετα μέτρα με βάση την επιδημιολογική έρευνα

1. Με βάση τα προκαταρκτικά αποτελέσματα της επιδημιολογικής έρευνας, η αρμόδια αρχή μπορεί να εφαρμόσει τα μέτρα που προβλέπονται στις παραγράφους 2, 3 και 4, ιδίως εάν η εκμετάλλευση βρίσκεται σε περιοχή με υψηλή πυκνότητα πουλερικών.

2. Μπορεί να επιβληθεί προσωρινός περιορισμός στις μετακινήσεις των πουλερικών, άλλων πτηνών και αβγών και η μετακίνηση των οχημάτων που σχετίζονται με τον τομέα των πουλερικών σε μεγάλη περιοχή ή σε ολόκληρο το κράτος μέλος.

Ο περιορισμός αυτός μπορεί να επεκταθεί στις μετακινήσεις οικιακών θηλαστικών, αλλά δεν υπερβαίνει τις 72 ώρες, εκτός αν αιτιολογείται από εξαιρετικές συνθήκες.

3. Μπορούν να εφαρμοστούν στην εκμετάλλευση τα μέτρα που προβλέπονται στο άρθρο 11.

Εντούτοις, αν οι συνθήκες το επιτρέπουν, η εφαρμογή των εν λόγω μέτρων μπορεί να περιοριστεί μόνο στα πουλερικά για τα οποία υπάρχει υπόνοια ότι έχουν μολυνθεί και στις μονάδες παραγωγής τους.

Λαμβάνονται δείγματα από τα πουλερικά ή άλλα πτηνά όταν θανατώνονται, προκειμένου να μπορεί να επιβεβαιωθεί ή να αποκλειστεί ο κίνδυνος πιθανής εστίας σύμφωνα με το εγχειρίδιο διαγνωστικής.

4. Μπορεί να δημιουργηθεί προσωρινή ζώνη ελέγχου γύρω από την εκμετάλλευση και να ληφθούν ορισμένα ή όλα τα μέτρα που προβλέπονται στο άρθρο 7 παράγραφος 2, κατά περίπτωση, στις εκμεταλλεύσεις που βρίσκονται εντός της εν λόγω ζώνης.

ΚΕΦΑΛΑΙΟ IV

Μέτρα που εφαρμόζονται σε περιπτώσεις εστιών ΤΗΣ ΓΡΙΠΗΣ ΤΩΝ ΠΤΗΝΩΝ ΥΨΗΛΗΣ ΠΑΘΟΓΟΝΙΚΟΤΗΤΑΣ (ΓΠΥΠ)

τμημα 1 Μετρα που εφαρμοζονται στις εκμεταλλευσεισ

Άρθρο 11 Μέτρα που εφαρμόζονται από την αρμόδια αρχή

1. Σε περίπτωση εστίας ΓΠΥΠ, η αρμόδια αρχή εξασφαλίζει την εφαρμογή των μέτρων που προβλέπονται στο άρθρο 7 παράγραφοι 2 και 3 και παράγραφοι 2 έως 10 του παρόντος άρθρου.

2. Όλα τα πουλερικά και άλλα πτηνά για τα οποία έχει επιβεβαιωθεί η ΓΠΥΠ στην εκμετάλλευση θανατώνονται χωρίς καθυστέρηση με επίσημη εποπτεία. Η θανάτωση πραγματοποιείται κατά τέτοιο τρόπο ώστε να αποφεύγεται ο κίνδυνος εξάπλωσης της γρίπης των πτηνών, ιδίως κατά τη διάρκεια της μεταφοράς ή της θανάτωσης και σύμφωνα με την οδηγία 93/119/EΟΚ[17].

Η θανάτωση αυτή μπορεί να επεκταθεί και σε άλλα είδη ή πτηνά της εκμετάλλευσης, με βάση αξιολόγηση κινδύνου σχετικά με την περαιτέρω εξάπλωση της γρίπης των πτηνών.

3. Τα πουλερικά και άλλα πτηνά τα οποία πέθαναν ή θανατώθηκαν και τα αβγά για εκκόλαψη και επιτραπέζια αβγά στην εκμετάλλευση διατίθενται με επίσημη εποπτεία.

4. Τα πουλερικά που έχουν ήδη εκκολαφθεί από αβγά τα οποία συλλέχθηκαν από την εκμετάλλευση κατά τη διάρκεια της περιόδου μεταξύ της πιθανής ημερομηνίας εισόδου της ΓΠΥΠ στην εκμετάλλευση και της εφαρμογής των μέτρων που προβλέπονται στο άρθρο 7 παράγραφος 2 τίθενται υπό επίσημη εποπτεία και πραγματοποιούνται έρευνες σύμφωνα με το εγχειρίδιο διαγνωστικής.

5. Το κρέας των πουλερικών που εσφάγησαν και τα αβγά προς εκκόλαψη και τα επιτραπέζια αβγά που συλλέχθηκαν από την εκμετάλλευση κατά τη διάρκεια της περιόδου μεταξύ της πιθανής ημερομηνίας εισόδου της ΓΠΥΠ στην εκμετάλλευση και της εφαρμογής των μέτρων που προβλέπονται στο άρθρο 7 παράγραφος 2 ανιχνεύονται, όταν είναι δυνατόν, και διατίθενται υπό επίσημη εποπτεία.

Εντούτοις, η αρμόδια αρχή μπορεί να χορηγήσει άδειες για τα επιτραπέζια αβγά να αποσταλούν απευθείας σε μονάδα για την παρασκευή προϊόντων αβγού, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004, και να μεταποιηθούν σύμφωνα με το κεφάλαιο XI του παραρτήματος II του κανονισμού (EΚ) αριθ. 852/2004. Οι άδειες αυτές υπόκεινται στους όρους του παραρτήματος III της παρούσας οδηγίας.

6. Όλες οι ουσίες και τα απόβλητα που ενδέχεται να έχουν μολυνθεί, όπως οι ζωοτροφές πουλερικών (‘ζωοτροφές’), καταστρέφονται ή υφίστανται επεξεργασία που εξασφαλίζει την καταστροφή του ιού της γρίπης των πτηνών σύμφωνα με τις οδηγίες του επίσημου κτηνιάτρου.

7. Η κοπριά, η υδαρής κοπριά και η στρωμνή που ενδέχεται να έχουν μολυνθεί υφίστανται επεξεργασία σύμφωνα με το άρθρο 49.

8. Μετά τη διάθεση των σφαγίων, τα κτίρια που χρησιμοποιήθηκαν για τη στέγασή τους, ο εξοπλισμός που ενδέχεται να μολύνθηκε και τα οχήματα που χρησιμοποιήθηκαν για τη μεταφορά των πουλερικών ή άλλων πτηνών, σφαγίων, κρέατος, ζωοτροφών, κοπριάς, υδαρούς κοπριάς, στρωμνής και κάθε άλλου υλικού ή ουσίας που ενδέχεται να έχει μολυνθεί καθαρίζεται, απολυμαίνεται ή υφίσταται επεξεργασία σύμφωνα με το άρθρο 49.

9. Άλλα οικιακά πτηνά η θηλαστικά δεν εισέρχονται ούτε εξέρχονται από την εκμετάλλευση χωρίς την άδεια της αρμόδιας αρχής.

Ο περιορισμός αυτός δεν εφαρμόζεται στα οικιακά θηλαστικά που έχουν πρόσβαση μόνο στους χώρους όπου διαμένουν άνθρωποι.

10. Σε περίπτωση πρωτογενούς εστίας, το απομόνωμα του ιού υποβάλλεται στη διαδικασία εργαστηριακού ελέγχου σύμφωνα με το εγχειρίδιο διαγνωστικής, προκειμένου να εντοπισθεί ο γενετικός υπότυπος.

Το εν λόγω απομόνωμα ιού υποβάλλεται στο κοινοτικό εργαστήριο αναφοράς, όπως προβλέπεται στο άρθρο 52 παράγραφος 1, το συντομότερο δυνατόν.

Άρθρο 12 Παρεκκλίσεις από ορισμένα μέτρα που εφαρμόζονται στις εκμεταλλεύσεις

1. Τα κράτη μέλη καταρτίζουν λεπτομερείς κανόνες για τη χορήγηση παρεκκλίσεων όπως προβλέπεται στα άρθρα 13 και 14, συμπεριλαμβανομένων εναλλακτικών κατάλληλων μέτρων και όρων.

2. Τα κράτη μέλη κοινοποιούν αμέσως στην Επιτροπή οποιαδήποτε παρέκκλιση χορηγείται σύμφωνα με το άρθρο 13 παράγραφος 1 και το άρθρο 14.

3. Όταν χορηγείται παρέκκλιση, όπως προβλέπεται στο άρθρο 13 παράγραφος 1 και στο άρθρο 14, η Επιτροπή επανεξετάζει αμέσως την κατάσταση με το ενδιαφερόμενο κράτος μέλος και στο πλαίσιο της μόνιμης επιτροπής για την τροφική αλυσίδα και την υγεία των ζώων (‘επιτροπή’) το συντομότερο δυνατόν.

4. Λαμβανομένης υπόψη οποιασδήποτε χορηγηθείσας παρέκκλισης, όπως προβλέπεται στο άρθρο 13 παράγραφος 1 και στο άρθρο 14, ενδέχεται να θεσπίζονται μέτρα για την πρόληψη της εξάπλωσης της γρίπης των πτηνών, σύμφωνα με τη διαδικασία που προβλέπεται στο άρθρο 65 παράγραφος 3.

Άρθρο 13 Παρεκκλίσεις σχετικά με ορισμένες εκμεταλλεύσεις

1. Η αρμόδια αρχή μπορεί να χορηγεί παρεκκλίσεις από τα μέτρα που προβλέπονται στο πρώτο εδάφιο του άρθρο υ 11 παράγραφος 2 σε περιπτώσεις που παρουσιάζεται εστία ΓΠΥΠ σε μη εμπορική εκμετάλλευση/εκμετάλλευση πτηνών συντροφιάς, σε τσίρκο, σε ζωολογικό κήπο, σε κατάστημα πτηνών συντροφιάς, σε πάρκο άγριων ζώων, σε περιφραγμένη περιοχή όπου εκτρέφονται πουλερικά ή άλλα πτηνά για επιστημονικούς σκοπούς ή για σκοπούς που σχετίζονται με τη διατήρηση απειλούμενων ειδών ή επισήμως καταχωρημένων σπάνιων ειδών πουλερικών ή άλλων πτηνών, με την προϋπόθεση ότι οι παρεκκλίσεις αυτές δεν θέτουν σε κίνδυνο τον έλεγχο της νόσου και τα βασικά κοινοτικά συμφέροντα.

2. Η αρμόδια αρχή εξασφαλίζει ότι όταν χορηγείται παρέκκλιση, όπως προβλέπεται στην παράγραφο 1, τα πουλερικά και άλλα πτηνά τα οποία αφορά η παρέκκλιση:

α) φυλάσσονται πλήρως απομονωμένα από άλλα πουλερικά ή άλλα πτηνά και, όταν χρειάζεται, από άγρια πτηνά·

β) πρέπει να υπόκεινται σε περαιτέρω παρακολούθηση και έλεγχο σύμφωνα με το εγχειρίδιο διαγνωστικής μέχρις ότου οι εργαστηριακές δοκιμές καταδείξουν ότι δεν παρουσιάζουν πλέον σημαντικό κίνδυνο περαιτέρω εξάπλωσης της ΓΠΥΠ·

γ) δεν μετακινούνται από την εκμετάλλευση καταγωγής τους, εκτός από την περίπτωση σφαγής ή μετακίνησης σε άλλη εκμετάλλευση:

i) που βρίσκεται στο ίδιο κράτος μέλος, σύμφωνα με τις οδηγίες της αρμόδιας αρχής· ή

ii) σε άλλο κράτος μέλος, εφόσον συμφωνεί το κράτος μέλος προορισμού.

Τμημα 2μετρα που εφαρμοζονται σε ξεχωριστεσ μοναδεσ παραγωγησ και εκμεταλλευσεισ επαφησ

Άρθρο 14 Μέτρα που εφαρμόζονται σε περιπτώσεις εστιών ΓΠΥΠ σε ξεχωριστές μονάδες παραγωγής

Σε περιπτώσεις εμφάνισης εστίας ΓΠΥΠ σε εκμετάλλευση η οποία αποτελείται από δύο ή περισσότερες ξεχωριστές μονάδες παραγωγής, η αρμόδια αρχή μπορεί να χορηγήσει παρεκκλίσεις από τα μέτρα που προβλέπονται στο πρώτο εδάφιο του άρθρου 11 παράγραφος 2 για τις μονάδες παραγωγής που περιέχουν υγιή πουλερικά με την προϋπόθεση ότι οι παρεκκλίσεις αυτές δεν θέτουν σε κίνδυνο τα μέτρα καταπολέμησης της νόσου και τα βασικά κοινοτικά συμφέροντα.

Οι παρεκκλίσεις αυτές χορηγούνται μόνο για δύο ή περισσότερες ξεχωριστές μονάδες παραγωγής όπου ο επίσημος κτηνίατρος, λαμβάνοντας υπόψη τη δομή, το μέγεθος, τη λειτουργία, το είδος στέγασης, τη διατροφή, την πηγή νερού, τον εξοπλισμό, το προσωπικό, και τους επισκέπτες στις εγκαταστάσεις, είναι ικανοποιημένος από το γεγονός ότι είναι εντελώς ανεξάρτητη από άλλες μονάδες παραγωγής όσον αφορά την τοποθεσία και την καθημερινή διαχείριση των πουλερικών που φυλάσσονται εκεί.

Άρθρο 15 Μέτρα που εφαρμόζονται στις εκμεταλλεύσεις επαφής

1. Με βάση την επιδημιολογική έρευνα, η αρμόδια αρχή αποφασίζει εάν μια εκμετάλλευση θα θεωρηθεί εκμετάλλευση επαφής.

Η αρμόδια αρχή εξασφαλίζει ότι τα μέτρα που προβλέπονται στο άρθρο 7 παράγραφος 2 εφαρμόζονται στις εκμεταλλεύσεις επαφής μέχρις ότου η παρουσία ΓΠΥΠ να αποκλειστεί σύμφωνα με το εγχειρίδιο διαγνωστικής.

2. Με βάση την επιδημιολογική έρευνα, η αρμόδια αρχή εφαρμόζει τα μέτρα που προβλέπονται στο άρθρο 11 στις εκμεταλλεύσεις επαφής, ιδίως εάν η εκμετάλλευση επαφής βρίσκεται σε περιοχή με υψηλή πυκνότητα πουλερικών.

Τα κύρια κριτήρια που λαμβάνονται υπόψη για την εφαρμογή των μέτρων που προβλέπονται στο άρθρο 11 στις εκμεταλλεύσεις επαφής ορίζονται στο παράρτημα IV.

3. Η αρμόδια αρχή εξασφαλίζει ότι λαμβάνονται δείγματα από τα πουλερικά όταν θανατώνονται, προκειμένου να επιβεβαιωθεί ή να αποκλειστεί η παρουσία του ιού της ΓΠΥΠ στις εν λόγω εκμεταλλεύσεις επαφής, σύμφωνα με το εγχειρίδιο διαγνωστικής.

τμημα 3ζωνεσ προστασιασ και παρακολουθησησ και περαιτερω απαγορευμενεσ ζωνεσ

Άρθρο 16 Οριοθέτηση ζωνών προστασίας και παρακολούθησης και περαιτέρω απαγορευμένων ζωνών σε περιπτώσεις εμφάνισης εστιών ΓΠΥΠ

1. Αμέσως μετά την εμφάνιση εστίας ΓΠΥΠ, η αρμόδια αρχή οριοθετεί:

α) ζώνη προστασίας με ακτίνα τουλάχιστον τριών χιλιομέτρων γύρω από την εκμετάλλευση·

β) ζώνη παρακολούθησης με ακτίνα τουλάχιστον 10 χιλιομέτρων γύρω από την εκμετάλλευση, συμπεριλαμβανομένης της ζώνης προστασίας.

2. Όταν οριοθετεί τις ζώνες προστασίας και παρακολούθησης, όπως προβλέπεται στην παράγραφο 1, η αρμόδια αρχή λαμβάνει τουλάχιστον υπόψη τα ακόλουθα κριτήρια:

α) την επιδημιολογική έρευνα·

β) τη γεωγραφική θέση, ιδίως τα φυσικά όρια·

γ) την τοποθεσία και τη γειτνίαση των εκμεταλλεύσεων·

δ) τις μορφές των μετακινήσεων και του εμπορίου των πουλερικών και άλλων πτηνών και τη διαθεσιμότητα σφαγείων·

ε) τις εγκαταστάσεις και το διαθέσιμο προσωπικό για τον έλεγχο οποιασδήποτε μετακίνησης, εντός των ζωνών προστασίας και παρακολούθησης, των πουλερικών και άλλων πτηνών, των σφαγίων τους, κοπριάς, στρωμνής ή χρησιμοποιημένων αποβλήτων, ιδιαίτερα εάν τα πουλερικά ή άλλα πτηνά που πρέπει να θανατωθούν και να διατεθούν πρέπει να μετακινηθούν από την εκμετάλλευση καταγωγής τους.

3. Η αρμόδια αρχή μπορεί να οριοθετήσει περαιτέρω απαγορευμένες ζώνες γύρω ή πλησίον των ζωνών προστασίας και παρακολούθησης, λαμβάνοντας υπόψη τα κριτήρια που προβλέπονται στην παράγραφο 2.

4. Αν μια ζώνη προστασίας, παρακολούθησης ή περαιτέρω απαγορευμένη ζώνη καλύπτει τις επικράτειες διαφόρων κρατών μελών, οι αρμόδιες αρχές των σχετικών κρατών μελών συνεργάζονται για την οριοθέτηση της ζώνης.

Άρθρο 17 Μέτρα που εφαρμόζονται στις ζώνες προστασίας και παρακολούθησης

1. Η αρμόδια αρχή εξασφαλίζει την εφαρμογή των ακόλουθων μέτρων εντός των ζωνών προστασίας και παρακολούθησης:

α) γίνονται επί τόπου διευθετήσεις οι οποίες επιτρέπουν την ανίχνευση των μετακινήσεων των πουλερικών ή άλλων πτηνών, κρέατος, αβγών, σφαγίων και ζωοτροφών·

β) οι ιδιοκτήτες οφείλουν να παρέχουν στην αρμόδια αρχή, εφόσον τους ζητηθεί, οποιαδήποτε σχετική πληροφορία που αφορά τα κοτόπουλα ή άλλα πτηνά και τα αβγά που εισέρχονται ή εξέρχονται από την εκμετάλλευση.

2. Η αρμόδια αρχή εξασφαλίζει ότι όλα τα ενδιαφερόμενα άτομα γνωρίζουν πλήρως τους περιορισμούς που έχουν θεσπιστεί για τις ζώνες προστασίας και παρακολούθησης.

Οι πληροφορίες αυτές μπορούν να γνωστοποιούνται μέσω προειδοποιητικών σημειωμάτων, πηγών των μέσων ενημέρωσης όπως ο τύπος και η τηλεόραση ή άλλων κατάλληλων μέσων.

τμημα 4Μετρα που εφαρμοζονται στη ζωνη προστασιασ

Άρθρο 18 Απογραφή και επισκέψεις από τον επίσημο κτηνίατρο και παρακολούθηση

Η αρμόδια αρχή εξασφαλίζει την εφαρμογή των ακόλουθων μέτρων στις ζώνες προστασίας:

α) πραγματοποιείται απογραφή όλων των εκμεταλλεύσεων το συντομότερο δυνατόν·

β) ένας επίσημος κτηνίατρος επισκέπτεται όλες τις εκμεταλλεύσεις εντός επτά ημερών από την ημερομηνία της οριοθέτησης της ζώνης προστασίας για κλινική εξέταση των πουλερικών και άλλων πτηνών και, εάν είναι αναγκαίο, τη συλλογή δειγμάτων για εργαστηριακές δοκιμές· τηρείται αρχείο των επισκέψεων αυτών καθώς και των πορισμάτων τους·

γ) εφαρμόζεται αμέσως πρόσθετη παρακολούθηση σύμφωνα με το εγχειρίδιο διαγνωστικής, προκειμένου να εντοπιστεί τυχόν περαιτέρω εξάπλωση της γρίπης των πτηνών στις εκμεταλλεύσεις που βρίσκονται στη ζώνη προστασίας.

Άρθρο 19 Μέτρα που εφαρμόζονται στις εκμεταλλεύσεις

Η αρμόδια αρχή εξασφαλίζει την εφαρμογή των ακόλουθων μέτρων στις εκμεταλλεύσεις στις ζώνες προστασίας:

α) τα πουλερικά και άλλα πτηνά πρέπει να περιορίζονται στις εγκαταστάσεις διαβίωσής τους ή σε κάποιο άλλο μέρος όπου μπορούν να απομονωθούν ώστε να μην έρχονται σε επαφή με άλλα πουλερικά, άλλα πτηνά ή άγρια πτηνά·

β) τα σφάγια διατίθενται·

γ) τα οχήματα και ο εξοπλισμός που χρησιμοποιούνται για τη μεταφορά ζώντων πουλερικών ή άλλων πτηνών και κρέατος, ζωοτροφών, κοπριάς, υδαρούς κοπριάς και στρωμνής και οποιουδήποτε άλλου υλικού και ουσιών που ενδέχεται να έχουν μολυνθεί καθαρίζονται, απολυμαίνονται ή υφίστανται επεξεργασία το συντομότερο δυνατόν μετά τη μόλυνση, σύμφωνα με το άρθρο 49·

δ) όλα τα οχήματα που χρησιμοποιούνται από το προσωπικό ή άλλα άτομα που εισέρχονται ή εξέρχονται από τις εκμεταλλεύσεις και ενδέχεται να έχουν μολυνθεί καθαρίζονται, απολυμαίνονται ή υφίστανται επεξεργασία αμέσως μετά τη μόλυνση, σύμφωνα με το άρθρο 49·

ε) κανένα πουλερικό, άλλο πτηνό ή άλλο οικιακό ζώο δεν μπορεί να εισέλθει ή να εξέλθει από την εκμετάλλευση στην οποία φυλάσσονται τα πουλερικά χωρίς την άδεια της αρμόδιας αρχής· ο περιορισμός αυτός δεν εφαρμόζεται στα ζώα που έχουν πρόσβαση μόνο στους χώρους όπου διαμένουν άνθρωποι σε τέτοιες εκμεταλλεύσεις και όταν αποκλείεται οποιαδήποτε επαφή με τα πουλερικά ή άλλα πτηνά·

στ) οποιαδήποτε υψηλή νοσηρότητα ή θνησιμότητα ή σημαντική μείωση των στοιχείων παραγωγής στις εκμεταλλεύσεις αναφέρεται αμέσως στην αρμόδια αρχή, η οποία διενεργεί κατάλληλες έρευνες σύμφωνα με το εγχειρίδιο διαγνωστικής·

ζ) οποιοδήποτε άτομο εισέρχεται ή εξέρχεται από τις εκμεταλλεύσεις τηρεί κατάλληλα μέτρα βιοασφάλειας που έχουν ως σκοπό να εμποδίσουν την εξάπλωση της γρίπης των πτηνών·

η) τηρούνται αρχεία όλων των ατόμων που επισκέπτονται τις εκμεταλλεύσεις από τον ιδιοκτήτη τους, προκειμένου να διευκολυνθούν η παρακολούθηση και ο έλεγχος της νόσου, και τα αρχεία αυτά πρέπει να είναι διαθέσιμα εφόσον ζητηθούν από την αρμόδια αρχή.

Άρθρο 20 Απαγόρευση της απομάκρυνσης ή της διασποράς χρησιμοποιημένων απορριμμάτων ή κοπριάς από τις εκμεταλλεύσεις

Η αρμόδια αρχή εξασφαλίζει ότι απαγορεύεται, χωρίς την έγκρισή της, η απομάκρυνση ή η διασπορά χρησιμοποιημένων απορριμμάτων ή κοπριάς από τις εκμεταλλεύσεις που βρίσκονται στις ζώνες προστασίας.

Ωστόσο, η μεταφορά κοπριάς από εκμεταλλεύσεις μπορεί να επιτρέπεται κάτω από μέτρα βιοασφάλειας προς συγκεκριμένη μονάδα επεξεργασίας ή ενδιάμεσης αποθήκευσης με σκοπό την επεξεργασία για την καταστροφή πιθανής παρουσίας ιών της γρίπης των πτηνών σύμφωνα με τον κανονισμό (ΕΚ) αριθ. 1774/2002 ή σύμφωνα με τους ειδικούς κανόνες που αναφέρονται στο άρθρο 64 παράγραφος 1.

Άρθρο 21 Εμποροπανηγύρεις, αγορές ή άλλες συγκεντρώσεις και ανανέωση των αποθεμάτων κυνηγιού

Η αρμόδια αρχή εξασφαλίζει την απαγόρευση εμποροπανηγύρεων, αγορών, εκθέσεων ή άλλων συγκεντρώσεων πουλερικών ή άλλων πτηνών στις ζώνες προστασίας.

Η αρμόδια αρχή εξασφαλίζει ότι στις ζώνες προστασίας δεν απελευθερώνονται πουλερικά ή άλλα πτηνά που προορίζονται για την ανανέωση των αποθεμάτων κυνηγιού.

Άρθρο 22 Απαγόρευση της μετακίνησης και μεταφοράς πουλερικών και άλλων πτηνών και αβγών

Η αρμόδια αρχή εξασφαλίζει ότι στις ζώνες προστασίας απαγορεύεται η μετακίνηση και μεταφορά οδικώς, με εξαίρεση τους ιδιωτικούς δρόμους για την εξυπηρέτηση των εκμεταλλεύσεων, ή σιδηροδρομικώς πουλερικών και άλλων πτηνών, πουλερικών έτοιμων προς ωοτοκία, νεοσσών μιας ημέρας, αβγών προς εκκόλαψη και επιτραπέζιων αβγών και σφαγίων.

Ωστόσο, η απαγόρευση αυτή δεν εφαρμόζεται στην περίπτωση οδικής ή σιδηροδρομικής διέλευσης από τη ζώνη προστασίας χωρίς εκφόρτωση ή στάση.

Άρθρο 23 Παρεκκλίσεις για την απευθείας μεταφορά πουλερικών για άμεση σφαγή

Κατά παρέκκλιση από το άρθρο 22, η αρμόδια αρχή μπορεί να εγκρίνει την απευθείας μεταφορά πουλερικών για άμεση σφαγή υπό τους ακόλουθους όρους:

α) εάν έχει πραγματοποιηθεί κλινική εξέταση των πουλερικών στην εκμετάλλευση καταγωγής από επίσημο κτηνίατρο, ώστε να αποτραπεί η περίπτωση αποστολής για σφαγή πουλερικών στα οποία έχουν διαπιστωθεί κλινικά σημεία γρίπης των πτηνών·

β) εάν έχουν πραγματοποιηθεί, κατά περίπτωση, στα πουλερικά εργαστηριακές δοκιμές στην εκμετάλλευση καταγωγής σύμφωνα με το εγχειρίδιο διαγνωστικής με ευνοϊκά αποτελέσματα·

γ) τα πουλερικά μεταφέρονται σε σφραγισμένα οχήματα από την αρμόδια αρχή σε σφαγείο που ορίζεται από την αρμόδια αρχή («ορισθέν σφαγείο»), το οποίο βρίσκεται εντός της ζώνης προστασίας ή παρακολούθησης ή σε εξαιρετικές περιπτώσεις εκτός των ζωνών αυτών·

δ) η αρμόδια αρχή που είναι υπεύθυνη για το ορισθέν σφαγείο ενημερώνεται πριν από την αποστολή των πουλερικών και αυτή η αρμόδια αρχή ενημερώνει την αρμόδια αρχή που είναι υπεύθυνη για τον τόπο αποστολής για την άφιξη των πουλερικών στο ορισθέν σφαγείο·

ε) στο ορισθέν σφαγείο, τα πουλερικά από τη ζώνη προστασίας φυλάσσονται χωριστά από άλλα πουλερικά και σφάζονται χωριστά ή σε διαφορετικούς χρόνους από άλλα πουλερικά, κατά προτίμηση στο τέλος μιας εργάσιμης ημέρας· στη συνέχεια ο καθαρισμός και η απολύμανση πρέπει να ολοκληρωθούν πριν από τη σφαγή άλλων πουλερικών·

στ) ο επίσημος κτηνίατρος λαμβάνει υπόψη του οποιαδήποτε στοιχεία συνδέονται με την παρουσία γρίπης των πτηνών κατά τις επιθεωρήσεις προ και μετά τη σφαγή που πραγματοποιούνται στο ορισθέν σφαγείο·

ζ) το κρέας δεν διατίθεται στο ενδοκοινοτικό ή στο διεθνές εμπόριο και φέρει το σήμα καταλληλότητας για το νωπό κρέας που προβλέπεται στο παράρτημα ΙΙ της οδηγίας 2002/99/ΕΚ[18], εκτός εάν υπάρξει άλλη απόφαση σύμφωνα με τη διαδικασία που αναφέρεται στο άρθρο 65 παράγραφος 3 της παρούσας οδηγίας·

η) το κρέας λαμβάνεται, τεμαχίζεται, μεταφέρεται και αποθηκεύεται χωριστά από κρέας το οποίο προορίζεται για το ενδοκοινοτικό ή το διεθνές εμπόριο και χρησιμοποιείται με τέτοιο τρόπο ώστε να αποφεύγεται η εισαγωγή του σε προϊόντα με βάση το κρέας που προορίζονται για το ενδοκοινοτικό ή το διεθνές εμπόριο, εκτός εάν:

i) έχει υποβληθεί σε επεξεργασία που καθορίζεται στο παράρτημα ΙΙΙ της οδηγίας 2002/99/ΕΚ· ή

ii) υπάρχει άλλη απόφαση σύμφωνα με τη διαδικασία του άρθρου 65 παράγραφος 3.

Άρθρο 24 Παρεκκλίσεις για την απευθείας μεταφορά νεοσσών μιας ημέρας

1. Κατά παρέκκλιση από το άρθρο 22, η αρμόδια αρχή μπορεί να επιτρέψει την απευθείας μεταφορά νεοσσών μιας ημέρας, σε εκμετάλλευση ή εγκατάσταση της εκμετάλλευσης αυτής στο ίδιο κράτος μέλος στην οποία δεν βρίσκονται άλλα πουλερικά, κατά προτίμηση εκτός των ζωνών προστασίας και παρακολούθησης, υπό τους ακόλουθους όρους:

α) μεταφέρονται σε οχήματα που σφραγίστηκαν από την αρμόδια αρχή·

β) λαμβάνονται τα κατάλληλα μέτρα βιοασφάλειας κατά τη μεταφορά και στην εκμετάλλευση προορισμού·

γ) η εκμετάλλευση προορισμού βρίσκεται υπό επίσημη παρακολούθηση μετά την άφιξη των νεοσσών μιας ημέρας.

2. Κατά παρέκκλιση από το άρθρο 22, η αρμόδια αρχή μπορεί να επιτρέψει την απευθείας μεταφορά νεοσσών μιας ημέρας που εκκολάφθησαν από αβγά προς εκκόλαψη τα οποία προέρχονται από εκμεταλλεύσεις εκτός των ζωνών προστασίας και παρακολούθησης σε οποιαδήποτε άλλη εκμετάλλευση του ίδιου κράτους μέλους, με την προϋπόθεση ότι το εκκολαπτήριο αποστολής μπορεί να εξασφαλίσει βάσει της τεχνικής του υποστήριξης και των συνθηκών του υγιεινής κατά την εργασία ότι δεν έχει υπάρξει κανενός είδους επαφή των αβγών αυτών με άλλα αβγά προς εκκόλαψη ή νεοσσούς μιας ημέρας που προέρχονται από σμήνη πουλερικών στις ζώνες αυτές και έχουν επομένως διαφορετική κατάσταση υγείας.

Άρθρο 25 Παρεκκλίσεις για την απευθείας μεταφορά πουλερικών έτοιμων προς ωοτοκία

Κατά παρέκκλιση από το άρθρο 22, η αρμόδια αρχή μπορεί να επιτρέψει την απευθείας μεταφορά πουλερικών έτοιμων προς ωοτοκία σε εκμετάλλευση ή εγκατάσταση της εκμετάλλευσης αυτής εντός της ζώνης προστασίας ή παρακολούθησης στην οποία δεν υπάρχουν άλλα πουλερικά, υπό τους ακόλουθους όρους:

α) στην εκμετάλλευση καταγωγής έχει πραγματοποιηθεί από επίσημο κτηνίατρο κλινική εξέταση των πουλερικών και των άλλων πτηνών και ιδίως εκείνων που πρόκειται να μεταφερθούν·

β) στην εκμετάλλευση καταγωγής έχουν πραγματοποιηθεί, κατά περίπτωση, εργαστηριακές δοκιμές στα πουλερικά σύμφωνα με το εγχειρίδιο διαγνωστικής με ευνοϊκά αποτελέσματα·

γ) τα πουλερικά έτοιμα προς ωοτοκία μεταφέρονται σε οχήματα που σφραγίστηκαν από την αρμόδια αρχή·

δ) η εκμετάλλευση ή η εγκατάσταση προορισμού βρίσκεται υπό επίσημη παρακολούθηση μετά την άφιξη των πουλερικών έτοιμων προς ωοτοκία.

Άρθρο 26 Παρέκκλιση για την απευθείας μεταφορά αβγών προς εκκόλαψη και επιτραπέζιων αβγών

1. Κατά παρέκκλιση από το άρθρο 22, η αρμόδια αρχή μπορεί να επιτρέψει την απευθείας μεταφορά αβγών προς εκκόλαψη σε εκκολαπτήριο που ορίζεται από την αρμόδια αρχή («ορισθέν εκκολαπτήριο»), κατά προτίμηση εντός της ζώνης προστασίας ή παρακολούθησης, υπό τους ακόλουθους όρους:

α) τα γονικά σμήνη από τα οποία προέρχονται τα αβγά προς εκκόλαψη έχουν εξεταστεί σύμφωνα με το εγχειρίδιο διαγνωστικής με ευνοϊκά αποτελέσματα·

β) τα αβγά προς εκκόλαψη και η συσκευασία τους έχουν απολυμανθεί πριν από την αποστολή και είναι δυνατόν να εξασφαλιστεί η ιχνηλασιμότητα των αβγών αυτών·

γ) τα αβγά προς εκκόλαψη μεταφέρονται σε οχήματα που σφραγίστηκαν από την αρμόδια αρχή·

δ) έχουν εφαρμοστεί μέτρα βιοασφάλειας στο ορισθέν εκκολαπτήριο σύμφωνα με τις οδηγίες της αρμόδιας αρχής.

2. Κατά παρέκκλιση από το άρθρο 22, η αρμόδια αρχή μπορεί να εγκρίνει την απευθείας μεταφορά επιτραπέζιων αβγών σε κέντρο συσκευασίας που έχει οριστεί από την αρμόδια αρχή («ορισθέν κέντρο συσκευασίας»), με την προϋπόθεση ότι συσκευάζονται σε συσκευασία μιας χρήσης και ότι έχουν ληφθεί όλα τα απαιτούμενα από την αρμόδια αρχή μέτρα βιοασφάλειας.

Άρθρο 27 Παρέκκλιση για την απευθείας μεταφορά πουλερικών ή άλλων πτηνών που έχουν πεθάνει

Κατά παρέκκλιση από το άρθρο 22, η αρμόδια αρχή μπορεί να εγκρίνει την απευθείας μεταφορά πουλερικών ή άλλων πτηνών που έχουν πεθάνει με την προϋπόθεση ότι μεταφέρονται για να διατεθούν.

Άρθρο 28 Καθαρισμός και απολύμανση των μέσων μεταφοράς

1. Η αρμόδια αρχή εξασφαλίζει ότι τα οχήματα και ο εξοπλισμός που χρησιμοποιείται για τη μεταφορά, όπως προβλέπεται στα άρθρα 23 έως 27 ή για τη μεταφορά κρέατος καθαρίζονται και απολυμαίνονται το συντομότερο δυνατόν μετά τη μεταφορά σύμφωνα με το άρθρο 49.

2. Η αρμόδια αρχή εξασφαλίζει ότι τα μέτρα βιοασφάλειας εφαρμόζονται για να αποτραπεί η διάδοση της γρίπης των πτηνών λόγω των μετακινήσεων των οχημάτων, ιδίως των οχημάτων που μεταφέρουν ζωοτροφές, από και προς τις εκμετάλλευσεις που βρίσκονται εντός της ζώνης προστασίας.

Άρθρο 29 Διάρκεια των μέτρων

1. Τα μέτρα που προβλέπονται στο τμήμα αυτό τηρούνται επί 21 ημέρες τουλάχιστον από την ημερομηνία ολοκλήρωσης του προκαταρκτικού καθαρισμού και απολύμανσης στην εκμετάλλευση που έχει μολυνθεί σύμφωνα με το άρθρο 49 και έως ότου όλα τα πουλερικά και τα άλλα πτηνά στις εκμεταλλεύσεις που βρίσκονται εντός της ζώνης προστασίας υποβληθούν σε εργαστηριακές δοκιμές ώστε να διαπιστωθεί η ενδεχόμενη παρουσία γρίπης των πτηνών σύμφωνα με το εγχειρίδιο διαγνωστικής.

2. Όταν τα μέτρα που αναφέρονται στο παρόν τμήμα δεν χρειάζεται να τηρηθούν πλέον, όπως προβλέπεται στην παράγραφο 1 του παρόντος άρθρου, στην πρώην ζώνη προστασίας εφαρμόζονται τα μέτρα που ορίζονται στο άρθρο 30, έως ότου να μην χρειάζεται πλέον η εφαρμογή τους όπως προβλέπεται στο άρθρο 31.

Τμήμα 5Μέτρα που εφαρμόζονται στη ζώνη παρακολουθησησ

Άρθρο 30 Μέτρα που εφαρμόζονται στη ζώνη παρακολούθησης

Η αρμόδια αρχή εξασφαλίζει ότι στη ζώνη παρακολούθησης εφαρμόζονται τα ακόλουθα μέτρα:

α) πραγματοποιείται το συντομότερο δυνατόν απογραφή όλων των εκμεταλλεύσεων πουλερικών·

β) απαγορεύεται η μετακίνηση πουλερικών, πουλερικών έτοιμων προς ωοτοκία, νεοσσών μιας ημέρας, αβγών προς εκκόλαψη και επιτραπέζιων αβγών εντός της ζώνης παρακολούθησης, χωρίς την άδεια της αρμόδιας αρχής, η οποία εξασφαλίζει ότι εφαρμόζονται κατάλληλα μέτρα βιοασφάλειας για να αποτραπεί η διάδοση της γρίπης των πτηνών· η απαγόρευση δεν ισχύει για την οδική ή σιδηροδρομική διέλευση, χωρίς εκφόρτωση ή στάθμευση·

γ) απαγορεύεται η μετακίνηση πουλερικών, πουλερικών έτοιμων προς ωοτοκία, νεοσσών μιας ημέρας, καθώς και επιτραπέζιων αβγών και αβγών προς εκκόλαψη σε εκμεταλλεύσεις, σφαγεία και κέντρα συσκευασίας που βρίσκονται εκτός της ζώνης παρακολούθησης· ωστόσο, η αρμόδια αρχή μπορεί να επιτρέψει την άμεση μεταφορά:

i) πουλερικών για σφαγή σε ορισθέν σφαγείο, με σκοπό την άμεση σφαγή σύμφωνα με το στοιχεία (α) του άρθρου 23·

ii) πουλερικών έτοιμων προς ωοτοκία σε εκμετάλλευση στην οποία δεν υπάρχουν άλλα πουλερικά στο ίδιο κράτος μέλος· η εκμετάλλευση τίθεται υπό επίσημη παρακολούθηση μετά την άφιξη των πουλερικών έτοιμων προς ωοτοκία·

iii) νεοσσών μιας ημέρας:

- σε εκμετάλλευση ή εγκατάσταση της εκμετάλλευσης στο ίδιο κράτος μέλος όπου δεν υπάρχουν άλλα πουλερικά, με την προϋπόθεση ότι έχουν εφαρμοστεί τα κατάλληλα μέτρα βιοασφάλειας και η εκμετάλλευση έχει τεθεί υπό επίσημη παρακολούθηση μετά τη μεταφορά, ή

- εάν εκκολάφθησαν από αβγά προς εκκόλαψη τα οποία προέρχονται από εκμεταλλεύσεις πουλερικών που βρίσκονται εκτός των ζωνών προστασίας και παρακολούθησης, σε οποιαδήποτε άλλη εκμετάλλευση, με την προϋπόθεση ότι το εκκολαπτήριο αποστολής μπορεί να εξασφαλίσει βάσει της τεχνικής του υποστήριξης και των συνθηκών του βιοασφάλειας κατά την εργασία ότι δεν έχει υπάρξει κανενός είδους επαφή των αβγών αυτών με άλλα αβγά προς εκκόλαψη ή νεοσσούς μιας ημέρας που προέρχονται από σμήνη πουλερικών στις ζώνες αυτές και έχουν επομένως διαφορετική κατάσταση υγείας·

iv) αβγών προς εκκόλαψη σε ορισθέν εκκολαπτήριο· εάν τα αβγά προς εκκόλαψη και η συσκευασία τους έχουν απολυμανθεί πριν από την αποστολή και εξασφαλίζεται η ιχνηλασιμότητα των αβγών αυτών·

v) επιτραπέζιων αβγών σε ορισθέν κέντρο συσκευασίας, με την προϋπόθεση ότι συσκευάζονται σε συσκευασία μιας χρήσης εφαρμόζοντας μέτρα βιοασφάλειας σύμφωνα με τις οδηγίες της αρμόδιας αρχής·

δ) κάθε άτομο που εισέρχεται ή εξέρχεται από τις εκμεταλλεύσεις που βρίσκονται στη ζώνη παρακολούθησης τηρεί τα κατάλληλα μέτρα βιοασφάλειας με σκοπό να αποτραπεί η διάδοση της γρίπης των πτηνών·

ε) τα οχήματα και ο εξοπλισμός που χρησιμοποιείται για τη μεταφορά ζώντων πουλερικών ή άλλων πτηνών, σφαγίων, ζωοτροφών, κοπριάς, υδαρούς κοπριάς και στρωμνής, και οποιαδήποτε άλλα υλικά ή ουσίες είναι πιθανόν να έχουν μολυνθεί, καθαρίζονται και απολυμαίνονται το συντομότερο δυνατόν μετά τη μόλυνση σύμφωνα με το άρθρο 49·

στ) απαγορεύεται η είσοδος ή η έξοδος πουλερικών ή άλλων πτηνών χωρίς την έγκριση της αρμόδιας αρχής από την πτηνοτροφική εκμετάλλευση· ο περιορισμός αυτός δεν ισχύει για τα ζώα που έχουν πρόσβαση μόνο στους χώρους διαμονής ανθρώπων στις εκμεταλλεύσεις αυτές και εφόσον αποκλείεται κάθε επαφή με πουλερικά ή άλλα πτηνά·

ζ) οποιαδήποτε αύξηση της νοσηρότητας ή της θνησιμότητας ή οποιαδήποτε μείωση της παραγωγής στις εκμεταλλεύσεις αναφέρεται αμέσως στην αρμόδια αρχή, η οποία πραγματοποιεί τις κατάλληλες έρευνες σύμφωνα με το εγχειρίδιο διαγνωστικής·

η) απαγορεύεται η απομάκρυνση ή η διασπορά χρησιμοποιημένων απορριμμάτων ή κοπριάς χωρίς την άδεια της αρμόδιας αρχής· η μεταφορά κοπριάς από εκμετάλλευση που βρίσκεται στη ζώνη παρακολούθησης μπορεί να επιτραπεί κάτω από μέτρα βιοασφάλειας προς ορισθείσα μονάδα επεξεργασίας ή ενδιάμεσης αποθήκευσης με σκοπό στη συνέχεια την επεξεργασία για την καταστροφή πιθανής παρουσίας ιών της γρίπης των πτηνών σύμφωνα με τον κανονισμό (ΕΚ) αριθ. 1774/2002 ή σύμφωνα με τους ειδικούς κανόνες που αναφέρονται στο άρθρο 64 παράγραφος 1·

θ) απαγορεύονται οι εμποροπανηγύρεις, οι αγορές, οι εκθέσεις ή άλλες συγκεντρώσεις πουλερικών ή άλλων πτηνών·

ι) δεν απελευθερώνονται πουλερικά για την ανανέωση των αποθεμάτων κυνηγιού.

Άρθρο 31 Διάρκεια των μέτρων

Τα μέτρα που προβλέπονται στο τμήμα αυτό τηρούνται επί 30 ημέρες τουλάχιστον από την ημερομηνία ολοκλήρωσης του προκαταρκτικού καθαρισμού και απολύμανσης στην εκμετάλλευση που έχει μολυνθεί, σύμφωνα με το άρθρο 49, και έως ότου πραγματοποιηθούν οι εργαστηριακές δοκιμές σύμφωνα με το εγχειρίδιο διαγνωστικής ώστε να διαπιστωθεί η ενδεχόμενη παρουσία γρίπης των πτηνών στις εκμεταλλεύσεις που βρίσκονται εντός της ζώνης παρακολούθησης.

τμημα 6Μέτρα που εφαρμόζονται στισ περαιτερω απαγορευμενεσ ζωνεσ

Άρθρο 32 Μέτρα που εφαρμόζονται στις περαιτέρω απαγορευμένες ζώνες

1. Η αρμόδια αρχή μπορεί να αποφασίσει ορισμένα ή όλα τα μέτρα που προβλέπονται στα τμήματα 4 και 5 να ισχύσουν στο εσωτερικό των περαιτέρω απαγορευμένων ζωνών που προβλέπονται στο άρθρο 16 παράγραφος 3 («οι περαιτέρω απαγορευμένες ζώνες»).

2. Η αρμόδια αρχή μπορεί να αποφασίσει την προληπτική εξολόθρευση των πουλερικών ή άλλων πτηνών, με σφαγή ή θανάτωση, σύμφωνα με την οδηγία 93/119/ΕΟΚ του Συμβουλίου, των εκμεταλλεύσεων και περιοχών που διατρέχουν κίνδυνο και βρίσκονται στις περαιτέρω απαγορευμένες ζώνες.

Η ανανέωση των αποθεμάτων των εκμεταλλεύσεων αυτών γίνεται σύμφωνα με τις οδηγίες της αρμόδιας αρχής.

3. Τα κράτη μέλη που εφαρμόζουν τα μέτρα που προβλέπονται στις παραγράφους 1 και 2 ενημερώνουν αμέσως την Επιτροπή σχετικά.

4. Η Επιτροπή επανεξετάζει την κατάσταση μαζί με τα ενδιαφερόμενα κράτη μέλη και μαζί με την επιτροπή το συντομότερο δυνατόν.

5. Με την επιφύλαξη των αποφάσεων που θα εγκριθούν σύμφωνα με την απόφαση 90/424/ΕΟΚ του Συμβουλίου, είναι δυνατόν να υιοθετηθούν περαιτέρω μέτρα παρακολούθησης, βιοασφάλειας και ελέγχου για την αποτροπή της διάδοσης της γρίπης των πτηνών σύμφωνα με τη διαδικασία που αναφέρεται στο άρθρο 65 παράγραφος 3.

τμημα 7 παρεκκλισεισ και μετρα βιοασφαλειας

Άρθρο 33 Παρεκκλίσεις

1. Η αρμόδια αρχή μπορεί, βάσει αξιολόγησης κινδύνου, να εγκρίνει παρεκκλίσεις από τα μέτρα που προβλέπονται στα τμήματα 4 και 5 σε περιπτώσεις επιβεβαίωσης γρίπης των πτηνών υψηλής παθογονικότητας σ’ ένα εκκολαπτήριο.

2. Η αρμόδια αρχή μπορεί να εγκρίνει παρεκκλίσεις από τα μέτρα που προβλέπονται στα στοιχεία (β) και (γ) του άρθρου 18, στο άρθρο 22 και στα στοιχεία (β), (γ) και στ) του άρθρου 30 σε περιπτώσεις εστίας γρίπης των πτηνών υψηλής παθογονικότητας σε μη εμπορική εκμετάλλευση/εκμετάλλευση πτηνών συντροφιάς, τσίρκο, ζωολογικό κήπο, πάρκο άγριων ζώων, περιφραγμένη περιοχή όπου διατηρούνται πουλερικά ή άλλα πτηνά για επιστημονικούς σκοπούς ή σκοπούς που συνδέονται με τη διατήρηση απειλούμενων ειδών ή υπάρχουν επισήμως καταχωρημένα σπάνια είδη πουλερικών ή άλλων πτηνών.

3. Κατά παρέκκλιση από τις διατάξεις των τμημάτων 4 και 5, σε περιπτώσεις εστιών γρίπης των πτηνών υψηλής παθογονικότητας τα κράτη μέλη μπορούν, βάσει αξιολόγησης κινδύνου, να εισαγάγουν ειδικά μέτρα για τις μετακινήσεις περιστεριών αγώνων από, προς και στο εσωτερικό των ζωνών προστασίας και παρακολούθησης.

4. Οι παρεκκλίσεις που προβλέπονται στις παραγράφους 1, 2 και 3 εγκρίνονται μόνο με την προϋπόθεση ότι οι παρεκκλίσεις αυτές δεν θέτουν σε κίνδυνο τον έλεγχο των νόσων και τα βασικά συμφέροντα της Κοινότητας.

5. Τα κράτη μέλη που εγκρίνουν τις παρεκκλίσεις που προβλέπονται στις παραγράφους 1, 2 και 3 ενημερώνουν αμέσως την Επιτροπή σχετικά.

6. Η Επιτροπή σε όλες τις περιπτώσεις επανεξετάζει την κατάσταση μαζί με τα ενδιαφερόμενα κράτη μέλη και μαζί με την επιτροπή το συντομότερο δυνατόν.

Λαμβανομένων υπόψη των τυχόν παρεκκλίσεων που εγκρίνονται, σύμφωνα με τις παραγράφους 1, 2 και 3, είναι δυνατόν να υιοθετηθούν μέτρα για την αποτροπή της διάδοσης της γρίπης των πτηνών σύμφωνα με τη διαδικασία που αναφέρεται στο άρθρο 65 παράγραφος 3.

Άρθρο 34 Μέτρα βιοασφάλειας

1. Με σκοπό να αποτραπεί η διάδοση της γρίπης των πτηνών, η αρμόδια αρχή μπορεί, εκτός από τα μέτρα που προβλέπονται στα τμήματα 4, 5 και 6, να διατάξει την εφαρμογή πρόσθετων μέτρων βιοασφάλειας στις εκμεταλλεύσεις που βρίσκονται στις ζώνες προστασίας και παρακολούθησης και στις περαιτέρω απαγορευμένες ζώνες, καθώς και σε συγκεκριμένους σταθμούς πουλερικών και σταθμούς άλλων πτηνών στο ενδιαφερόμενο κράτος μέλος.

Τα μέτρα αυτά είναι δυνατόν να περιλαμβάνουν περιορισμούς των κινήσεων οχημάτων ή ατόμων σχετικά με τον εφοδιασμό σε ζωοτροφές, τη συλλογή των αβγών, τη μεταφορά των πουλερικών στα σφαγεία, τη συλλογή και τη διάθεση των σφαγίων και άλλων κινήσεων του προσωπικού, των κτηνιάτρων ή των ατόμων που προμηθεύουν υλικά στο αγρόκτημα.

2. Τα κράτη μέλη που εγκρίνουν μέτρα, σύμφωνα με τις διατάξεις της παραγράφου 1, ενημερώνουν αμέσως την Επιτροπή σχετικά.

3. Η Επιτροπή επανεξετάζει την κατάσταση μαζί με τα ενδιαφερόμενα κράτη μέλη και μαζί με την επιτροπή το συντομότερο δυνατόν.

4. Με την επιφύλαξη των αποφάσεων που θα εγκριθούν σύμφωνα με την απόφαση 90/424/ΕΟΚ του Συμβουλίου, είναι δυνατόν να υιοθετηθούν περαιτέρω μέτρα παρακολούθησης, βιοασφάλειας και ελέγχου για την αποτροπή της διάδοσης της γρίπης των πτηνών σύμφωνα με τη διαδικασία που αναφέρεται στο άρθρο 65 παράγραφος 3.

Τμήμα 8 Μετρα που εφαρμοζονται σε περιπτωσεισ ΥΠΟΝΟΙΑΣ ΚΑΙ ΕΠΙΒΕΒΑΙΩΣΗΣ Γριπησ των Πτηνων Υψηλησ Παθογονικοτητας (ΓΠΥΠ) σε αλλους χωρους εκτοσ των εκμεταλλευσεων και στα μεσα μεταφορασ

Άρθρο 35 Διερεύνηση πιθανής παρουσίας ΓΠΥΠ σε άλλους χώρους εκτός των εκμεταλλεύσεων και στα μέσα μεταφοράς

Εάν υπάρχει υπόνοια ή επιβεβαίωση παρουσίας γρίπης των πτηνών υψηλής παθογονικότητας σε σφαγεία, μέσα μεταφοράς ή σταθμούς συνοριακού ελέγχου, η αρμόδια αρχή θέτει αμέσως σε λειτουργία το μηχανισμό διερεύνησης ώστε να επιβεβαιωθεί ή να αποκλειστεί η παρουσία της σύμφωνα με το εγχειρίδιο διαγνωστικής.

Άρθρο 36 Μέτρα που εφαρμόζονται στα σφαγεία

1. Η αρμόδια αρχή εξασφαλίζει, σε περίπτωση υπόνοιας ή επιβεβαίωσης γρίπης των πτηνών υψηλής παθογονικότητας σε σφαγείο, βάσει αξιολόγησης κινδύνου, ότι όλα τα πουλερικά που βρίσκονται στο σφαγείο θανατώνονται ή σφάζονται το συντομότερο δυνατόν υπό επίσημη εποπτεία.

Εάν τα πουλερικά σφαγούν, το κρέας τους φυλάσσεται χωριστά υπό επίσημη εποπτεία έως ότου ολοκληρωθούν περαιτέρω έρευνες για την επιβεβαίωση ή τον αποκλεισμό της παρουσίας της γρίπης των πτηνών υψηλής παθογονικότητας, εκτός από εκείνες που προβλέπονται στο άρθρο 35.

2. Εάν επιβεβαιωθεί η παρουσία γρίπης των πτηνών υψηλής παθογονικότητας, το κρέας των μολυσμένων πουλερικών ή άλλων πτηνών και το κρέας που ενδέχεται να έχει μολυνθεί διατίθεται υπό επίσημη εποπτεία.

Άρθρο 37 Μέτρα που εφαρμόζονται στους συνοριακούς σταθμούς ελέγχου και στα μεταφορικά μέσα

1. Η αρμόδια αρχή εξασφαλίζει σε περίπτωση υπόνοιας ή επιβεβαίωσης γρίπης των πτηνών υψηλής παθογονικότητας σε συνοριακούς σταθμούς ή σε μεταφορικά μέσα, βάσει αξιολόγησης κινδύνου, ότι όλα τα πουλερικά και τα άλλα πτηνά που βρίσκονται στο συνοριακό σταθμό ελέγχου ή στο μεταφορικό μέσο μεταφέρονται σε κατάλληλο μέρος για να θανατωθούν ή να σφαγούν το συντομότερο δυνατόν υπό επίσημη εποπτεία.

Ωστόσο, η αρμόδια αρχή μπορεί να αποφασίσει να μην θανατωθούν ούτε να σφαγούν εκείνα τα πουλερικά και τα άλλα πτηνά που βρίσκονται στο συνοριακό σταθμό ελέγχου αλλά δεν έχουν έλθει σε επαφή με πουλερικά ή άλλα πτηνά για τα οποία υπάρχει υπόνοια μόλυνσης.

Εάν τα πουλερικά σφαγούν, το κρέας τους φυλάσσεται χωριστά υπό επίσημη εποπτεία έως ότου ολοκληρωθούν περαιτέρω έρευνες, εκτός από εκείνες που προβλέπονται στο άρθρο 35, για την επιβεβαίωση ή τον αποκλεισμό της παρουσίας της γρίπης των πτηνών υψηλής παθογονικότητας.

2. Εάν επιβεβαιωθεί η παρουσία γρίπης των πτηνών υψηλής παθογονικότητας, τα σφάγια των μολυσμένων πουλερικών ή άλλων πτηνών και το κρέας που ενδέχεται να έχει μολυνθεί διατίθεται το συντομότερο δυνατόν υπό επίσημη εποπτεία.

Άρθρο 38 Πρόσθετα μέτρα που εφαρμόζονται στα σφαγεία, στους συνοριακούς σταθμούς ελέγχου ή στα μεταφορικά μέσα

Η αρμόδια αρχή εξασφαλίζει την εφαρμογή των ακόλουθων πρόσθετων μέτρων εάν υπάρχει υπόνοια ή επιβεβαίωση γρίπης των πτηνών υψηλής παθογονικότητας σε σφαγείο, συνοριακό σταθμό ελέγχου ή μεταφορικό μέσο:

α) δεν εισέρχονται πουλερικά ή άλλα πτηνά στο σφαγείο, στο συνοριακό σταθμό ελέγχου ή στο μεταφορικό μέσο επί 24 ώρες τουλάχιστον μετά την ολοκλήρωση του καθαρισμού και της απολύμανσης, που προβλέπεται στο στοιχείο (β) σύμφωνα με το άρθρο 49·στην περίπτωση του συνοριακού σταθμού ελέγχου η απαγόρευση μπορεί να επεκταθεί και σε άλλα ζώα·

β) ο καθαρισμός και η απολύμανση των κτιρίων, του εξοπλισμού και των οχημάτων, πραγματοποιείται υπό την επίβλεψη του επίσημου κτηνιάτρου σύμφωνα με το άρθρο 49·

γ) πραγματοποιείται επιδημιολογική έρευνα·

δ) τα μέτρα που προβλέπονται στο άρθρο 7 παράγραφος 2 εφαρμόζονται στην εκμετάλλευση καταγωγής των μολυσμένων πουλερικών ή σφαγίων και στις εκμεταλλεύσεις επαφής·

ε) εάν δεν υποδείξει κάτι διαφορετικό η επιδημιολογική έρευνα και οι περαιτέρω έρευνες, όπως προβλέπεται στο άρθρο 35, στην εκμετάλλευση καταγωγής εφαρμόζονται τα μέτρα του άρθρου 11·

στ) το απομόνωμα του ιού της γρίπης των πτηνών υποβάλλεται σε εργαστηριακή διαδικασία με σκοπό να εντοπιστεί ο υπότυπος του ιού, σύμφωνα με το εγχειρίδιο διαγνωστικής.

ΚΕΦΑΛΑIΟ V

ΜΕΤΡΑ ΠΟΥ ΕΦΑΡΜΟΖΟΝΤΑΙ ΣΕ ΠΕΡΙΠΤΩΣΕΙΣ ΕΣΤΙΑΣ ΓΡΙΠΗΣ ΤΩΝ ΠΤΗΝΩΝ ΧΑΜΗΛΗΣ ΠΑΘΟΓΟΝΙΚΟΤΗΤΑΣ (ΓΠΧΠ)

τμημα 1 Μέτρα που εφαρμόζονται στις εκμεταλλευσεισ

Άρθρο 39 Μέτρα που εφαρμόζονται από την αρμόδια αρχή

1. Με την επιφύλαξη των μέτρων που προβλέπονται στα στοιχεία (α), (β), (γ), (ε), (ζ) και (η) του άρθρου 7 παράγραφος 2, η αρμόδια αρχή εξασφαλίζει ότι σε περιπτώσεις εστιών γρίπης των πτηνών χαμηλής παθογονικότητας εφαρμόζονται τα μέτρα που προβλέπονται στις παραγράφους 2 έως 6 του παρόντος άρθρου, βάσει αξιολόγησης κινδύνου και λαμβάνοντας τουλάχιστον υπόψη τα κριτήρια που καθορίζονται στο παράρτημα V.

2. Η αρμόδια αρχή εξασφαλίζει ότι όλα τα πουλερικά στην εκμετάλλευση και όλα τα άλλα πτηνά των ειδών στα οποία έχει επιβεβαιωθεί γρίπη των πτηνών χαμηλής παθογονικότητας εξολοθρεύονται υπό επίσημη εποπτεία, ώστε να αποτραπεί η διάδοση της γρίπης των πτηνών.

Η εξολόθρευση μπορεί να επεκταθεί και σε άλλα πτηνά της εκμετάλλευσης ανάλογα με τον κίνδυνο που παρουσιάζουν όσον αφορά την περαιτέρω διάδοση της γρίπης των πτηνών και σε άλλες εκμεταλλεύσεις επαφής, βάσει επιδημιολογικής έρευνας.

Πριν από την εξολόθρευση κανένα πουλερικό ή άλλο πτηνό δεν εισέρχεται ούτε εξέρχεται από την εκμετάλλευση χωρίς την άδεια της αρμόδιας αρχής.

3. Για τους σκοπούς της παραγράφου 2, η εξολόθρευση των πτηνών πραγματοποιείται σύμφωνα με την οδηγία 93/119/ΕΟΚ και η αρμόδια αρχή αποφασίζει εάν τα πουλερικά ή τα άλλα πτηνά θα:

α) θανατωθούν το συντομότερο δυνατόν ή

β) σφαγούν σε ορισθέν σφαγείο, υπό τον όρο ότι εφαρμόζονται τα μέτρα βιοασφάλειας.

4. Η αρμόδια αρχή εξασφαλίζει ότι τα ακόλουθα διατίθενται υπό επίσημη εποπτεία:

α) σφάγια, και

β) αβγά προς εκκόλαψη στην εκμετάλλευση.

5. Η αρμόδια αρχή εξασφαλίζει ότι λαμβάνονται τα ακόλουθα μέτρα:

α) τα αβγά προς εκκόλαψη που συνελέχθησαν από την εκμετάλλευση κατά την περίοδο μεταξύ της πιθανής εισόδου της γρίπης των πτηνών χαμηλής παθογονικότητας στην εκμετάλλευση και της λήψης των μέτρων που προβλέπονται στην παρούσα οδηγία εντοπίζονται όπου είναι δυνατόν και η εκκόλαψή τους τελεί υπό επίσημη παρακολούθηση·

β) τα πουλερικά που έχουν ήδη εκκολαφθεί από αυτά που συνελέχθησαν από την εκμετάλλευση κατά την περίοδο μεταξύ της πιθανής εισόδου της γρίπης των πτηνών χαμηλής παθογονικότητας στην εκμετάλλευση και της λήψης των μέτρων που προβλέπονται στην παρούσα οδηγία τίθενται υπό επίσημη παρακολούθηση και διενεργούνται έρευνες σύμφωνα με το εγχειρίδιο διαγνωστικής·

γ) τα επιτραπέζια αβγά που βρίσκονται στην εκμετάλλευση ή παρήχθησαν στην εκμετάλλευση πριν από την εξολόθρευση, που πρόβλεπεται στην παράγραφο 2, είτε μεταφέρονται σε ορισθέν κέντρο συσκευασίας, είτε υποβάλλονται σε επεξεργασία είτε διατίθενται·

δ) οποιοδήποτε υλικό ή ουσία είναι πιθανόν να έχει μολυνθεί είτε υποβάλλεται σε επεξεργασία σύμφωνα με τις οδηγίες του επίσημου κτηνιάτρου είτε διατίθεται·

ε) η κοπριά, η υδαρής κοπριά και η στρωμνή που είναι πιθανόν να έχουν μολυνθεί υποβάλλονται σε επεξεργασία σύμφωνα με το άρθρο 49·

στ) μετά την εξολόθρευση, τα κτίρια που χρησιμοποιήθηκαν για τη στέγαση των πουλερικών και των άλλων πτηνών, ο εξοπλισμός που είναι πιθανόν να έχει μολυνθεί και τα οχήματα που χρησιμοποιήθηκαν για τη μεταφορά σφαγίων, ζωοτροφών, κοπριάς, υδαρούς κοπριάς και στρωμνής ή άλλου υλικού ή ουσίας που είναι πιθανόν να έχει μολυνθεί καθαρίζονται, απολυμαίνονται ή υποβάλλονται σε επεξεργασία σύμφωνα με το άρθρο 49 το συντομότερο δυνατόν·

ζ) τα κατοικίδια ζώα, εκτός από εκείνα που έχουν πρόσβαση μόνο στους χώρους όπου διαμένουν άνθρωποι, δεν εισέρχονται ούτε εξέρχονται από την εκμετάλλευση χωρίς την άδεια της αρμόδιας αρχής·

η) στην περίπτωση πρωτογενούς εστίας γρίπης των πτηνών χαμηλής παθογονικότητας, το απομόνωμα του ιού υποβάλλεται σε εργαστηριακές δοκιμές για να εντοπιστεί ο υπότυπος του ιού σύμφωνα με το εγχειρίδιο διαγνωστικής· το απομόνωμα του ιού υποβάλλεται στο κοινοτικό εργαστήριο αναφοράς, όπως προβλέπεται στο άρθρο 52 παράγραφος 1, το συντομότερο δυνατόν·

θ) η επιδημιολογική έρευνα ολοκληρώνεται.

6. Η αρμόδια αρχή μπορεί να λάβει συμπληρωματικά προληπτικά μέτρα για να αποτρέψει τη διάδοση της γρίπης των πτηνών χαμηλής παθογονικότητας, μεταξύ των οποίων να καθορίσει τον προορισμό και την επεξεργασία των αβγών και την επεξεργασία του κρέατος που έχει ληφθεί με την προϋπόθεση ότι ακολουθείται η διαδικασία που αναφέρεται στο στοιχείο (β) της παραγράφου 3.

7. Τα κράτη μέλη που εφαρμόζουν τα μέτρα που προβλέπονται στις παραγράφους 2, 4 και 5 ενημερώνουν αμέσως την Επιτροπή σχετικά.

Άρθρο 40 Παρεκκλίσεις για ορισμένες εγκαταστάσεις

1. Η αρμόδια αρχή μπορεί να εγκρίνει παρεκκλίσεις από τα μέτρα που προβλέπονται στο άρθρο 39 παράγραφος 2 και στο άρθρο 39 παράγραφος 4 στοιχείο (β) σε περιπτώσεις εστίας γρίπης των πτηνών χαμηλής παθογονικότητας σε μη εμπορική εκμετάλλευση/εκμετάλλευση πτηνών συντροφιάς, τσίρκο, ζωολογικό κήπο, κατάστημα πτηνών συντροφιάς, πάρκο άγριων ζώων, περιφραγμένη περιοχή όπου διατηρούνται πουλερικά ή άλλα πτηνά για επιστημονικούς σκοπούς ή σκοπούς που συνδέονται με τη διατήρηση απειλούμενων ειδών ή υπάρχουν επισήμως καταχωρημένα σπάνια είδη πουλερικών ή άλλων πτηνών, με την προϋπόθεση ότι οι παρεκκλίσεις αυτές δεν θέτουν σε κίνδυνο τον έλεγχο των νόσων και τα βασικά συμφέροντα της Κοινότητας.

2. Η αρμόδια αρχή εξασφαλίζει ότι στις περιπτώσεις που εγκρίνεται παρέκκλιση, σύμφωνα με την παράγραφο 1, τα πουλερικά και τα άλλα πτηνά τα οποία αφορά η παρέκκλιση:

α) φυλάσσονται τελείως απομονωμένα από άλλα πουλερικά ή άλλα πτηνά και, κατά περίπτωση, από άγρια πτηνά·

β) υποβάλλονται σε περαιτέρω επιτήρηση και εξετάσεις σύμφωνα με το εγχειρίδιο διαγνωστικής έως ότου αποδειχθεί από τις εργαστηριακές δοκιμές ότι δεν αποτελούν πλέον σοβαρό κίνδυνο για την περαιτέρω διάδοση της γρίπης των πτηνών χαμηλής παθογονικότητας· και

γ) δεν μετακινούνται από την εκμετάλλευση καταγωγής τους, παρά μόνο για σφαγή ή σε άλλη εκμετάλλευση που:

i) βρίσκεται στο ίδιο κράτος μέλος, σύμφωνα με τις οδηγίες της αρμόδιας αρχής· ή

ii) που βρίσκεται σε άλλο κράτος μέλος, κατόπιν συμφωνίας με το κράτος μέλος προορισμού.

3. Η αρμόδια αρχή μπορεί σε περιπτώσεις εστιών γρίπης των πτηνών χαμηλής παθογονικότητας σε εκκολαπτήρια, βάσει αξιολόγησης κινδύνου, να εγκρίνει παρεκκλίσεις από κάποια ή από όλα τα μέτρα που προβλέπονται στο άρθρο 39.

4. Τα κράτη μέλη καταρτίζουν λεπτομερείς κανόνες για την εφαρμογή των παρεκκλίσεων που προβλέπονται στις παραγράφους 1 και 3, λαμβάνοντας υπόψη τις υγειονομικές εγγυήσεις που μπορούν να επιτευχθούν και προβλέπουν κατάλληλα εναλλακτικά μέτρα.

5. Τα κράτη μέλη ενημερώνουν αμέσως την Επιτροπή σχετικά με οποιαδήποτε παρέκκλιση εγκρίνουν σύμφωνα με τις παραγράφους 1 και 3.

6. Η Επιτροπή επανεξετάζει την κατάσταση μαζί με τα ενδιαφερόμενα κράτη μέλη και μαζί με την επιτροπή το συντομότερο δυνατόν.

7. Λαμβανομένων υπόψη των τυχόν παρεκκλίσεων που εγκρίνονται, σύμφωνα με τις παραγράφους 1, είναι δυνατόν να υιοθετηθούν μέτρα για την αποτροπή της διάδοσης της γρίπης των πτηνών σύμφωνα με τη διαδικασία που αναφέρεται στο άρθρο 65 παράγραφος 3.

Τμημα 2Μετρα που εφαρμοζονται σε περιπτωσεις εστιων γπχπ σε ξεχωριστεσ μοναδεσ παραγωγης και εκμεταλλευσεισ επαφησ

Άρθρο 41 Μέτρα που εφαρμόζονται σε περιπτώσεις εστιών γρίπης των πτηνών χαμηλής παθογονικότητας σε ξεχωριστές μονάδες παραγωγής

1. Σε περίπτωση εστίας γρίπης των πτηνών χαμηλής παθογονικότητας σε εκμετάλλευση η οποία αποτελείται από δύο ή περισσότερες ξεχωριστές μονάδες παραγωγής, η αρμόδια αρχή μπορεί να εγκρίνει παρεκκλίσεις από τα μέτρα που προβλέπονται στο άρθρο 39 παράγραφος 2 για τις μονάδες με υγιή πουλερικά με την προϋπόθεση ότι οι παρεκκλίσεις αυτές δεν θέτουν σε κίνδυνο τον έλεγχο των νόσων και τα βασικά συμφέροντα της Κοινότητας.

2. Τα κράτη μέλη καταρτίζουν λεπτομερείς κανόνες για την εφαρμογή των παρεκκλίσεων που προβλέπονται στην παράγραφο 1, λαμβάνοντας υπόψη τις υγειονομικές εγγυήσεις που μπορούν να επιτευχθούν και προβλέπουν κατάλληλα εναλλακτικά μέτρα.

3. Τα κράτη μέλη ενημερώνουν αμέσως την Επιτροπή σχετικά με οποιαδήποτε παρέκκλιση εγκρίνουν σύμφωνα με την παράγραφο 1.

4. Η Επιτροπή επανεξετάζει την κατάσταση μαζί με τα ενδιαφερόμενα κράτη μέλη και μαζί με την επιτροπή το συντομότερο δυνατόν.

5. Λαμβανομένων υπόψη των τυχόν παρεκκλίσεων που εγκρίνονται, σύμφωνα με τις παραγράφους 1, είναι δυνατόν να υιοθετηθούν μέτρα για την αποτροπή της διάδοσης της γρίπης των πτηνών σύμφωνα με τη διαδικασία που αναφέρεται στο άρθρο 65 παράγραφος 3.

Άρθρο 42 Μέτρα που εφαρμόζονται στις εκμεταλλεύσεις επαφής

1. Με βάση την επιδημιολογική εξέταση, η αρμόδια αρχή αποφασίζει εάν μία εκμετάλλευση πρέπει να θεωρηθεί εκμετάλλευση επαφής.

Η αρμόδια αρχή εξασφαλίζει ότι τα μέτρα που προβλέπονται στο άρθρο 7 παράγραφος 2 εφαρμόζονται στις εκμεταλλεύσεις επαφής έως ότου αποκλειστεί η πιθανότητα παρουσίας γρίπης των πτηνών χαμηλής παθογονικότητας σύμφωνα με το εγχειρίδιο διαγνωστικής.

2. Με βάση την επιδημιολογική εξέταση, η αρμόδια αρχή εφαρμόζει τα μέτρα που προβλέπονται στο άρθρο 39 στις εκμεταλλεύσεις επαφής και ιδίως εάν οι εκμεταλλεύσεις αυτές βρίσκονται σε περιοχές με υψηλή πληθυσμιακή πυκνότητα πουλερικών.

Τα κύρια κριτήρια που πρέπει να λαμβάνονται υπόψη για την εφαρμογή των μέτρων που προβλέπονται στο άρθρο 39 στις εκμεταλλεύσεις επαφής ορίζονται στο παράρτημα IV.

3. Η αρμόδια αρχή εξασφαλίζει ότι λαμβάνονται δείγματα από τα πουλερικά, όταν θανατώνονται, ώστε να είναι δυνατή η επιβεβαίωση ή ο αποκλεισμός της παρουσίας ιού γρίπης των πτηνών χαμηλής παθογονικότητας σε αυτές τις εκμεταλλεύσεις επαφής σύμφωνα με το εγχειρίδιο διαγνωστικής.

Τμημα 3οριοθετηση απαγορευμενων ζωνων

Άρθρο 43 Οριοθέτηση απαγορευμένων ζωνών σε περιπτώσεις εστιών ΓΠΧΠ

Αμέσως μετά την εκδήλωση εστίας γρίπης των πτηνών χαμηλής παθογονικότητας, η αρμόδια αρχή οριοθετεί την απαγορευμένη ζώνη με ακτίνα τουλάχιστον τριών χιλιομέτρων γύρω από την εκμετάλλευση.

Άρθρο 44 Μέτρα που εφαρμόζονται στην απαγορευμένη ζώνη

1. Η αρμόδια αρχή εξασφαλίζει ότι τα ακόλουθα μέτρα εφαρμόζονται στην απαγορευμένη ζώνη:

α) πραγματοποιείται το συντομότερο δυνατόν απογραφή όλων των εκμεταλλεύσεων πουλερικών·

β) πραγματοποιούνται εργαστηριακές δοκιμές στις εκμεταλλεύσεις πουλερικών που βρίσκονται σε ακτίνα τουλάχιστον ενός χιλιομέτρου γύρω από την εκμετάλλευση σύμφωνα με το εγχειρίδιο διαγνωστικής·

γ) όλες οι μετακινήσεις πουλερικών και άλλων πτηνών, πουλερικών έτοιμων προς ωοτοκία, νεοσσών μιας ημέρας, αβγών προς εκκόλαψη και επιτραπέζιων αβγών στο εσωτερικό της απαγορευμένης ζώνης υπόκεινται σε έγκριση και σε άλλα μέτρα ελέγχου που κρίνονται κατάλληλα από την αρμόδια αρχή ο περιορισμός αυτός δεν ισχύει για την οδική ή σιδηροδρομική διέλευση χωρίς εκφόρτωση ή στάθμευση·

δ) απαγορεύεται η μετακίνηση πουλερικών και άλλων πτηνών, πουλερικών έτοιμων προς ωοτοκία, νεοσσών μιας ημέρας, αβγών προς εκκόλαψη και επιτραπέζιων αβγών από την απαγορευμένη ζώνη κατά τις πρώτες 15 ημέρες από την οριοθέτηση της ζώνης, εκτός εάν η αρμόδια αρχή χορηγήσει άδεια για την άμεση μεταφορά:

i) πουλερικών για σφαγή σε σφαγείο εντός του ίδιου κράτος μέλος·

ii) πουλερικών έτοιμων προς ωοτοκία σε εκμετάλλευση υπό επίσημη παρακολούθηση στο ίδιο κράτος μέλος και στην οποία δεν υπάρχουν άλλα πουλερικά· η εκμετάλλευση τίθεται υπό επίσημη παρακολούθηση μετά την άφιξη των πουλερικών έτοιμων προς ωοτοκία·

iii) νεοσσών μιας ημέρας:

- σε εκμετάλλευση ή εγκατάσταση της εκμετάλλευσης στο ίδιο κράτος μέλος όπου δεν υπάρχουν άλλα πουλερικά, με την προϋπόθεση ότι έχουν εφαρμοστεί τα κατάλληλα μέτρα βιοασφάλειας και η εκμετάλλευση έχει τεθεί υπό επίσημη παρακολούθηση μετά τη μεταφορά·ή

- εάν εκκολάφθησαν από αβγά προς εκκόλαψη τα οποία προέρχονται από εκμεταλλεύσεις πουλερικών που βρίσκονται εκτός της απαγορευμένης ζώνης, σε οποιαδήποτε άλλη εκμετάλλευση, με την προϋπόθεση ότι το εκκολαπτήριο μπορεί να εξασφαλίσει βάσει της τεχνικής του υποστήριξης και των συνθηκών του βιοασφάλειας κατά την εργασία ότι αποκλείεται κάθε είδους επαφή με αβγά προς εκκόλαψη ή νεοσσούς μιας ημέρας που προέρχονται από σμήνη πουλερικών στη ζώνη αυτή και έχουν επομένως διαφορετική κατάσταση υγείας·

iv) αβγών προς εκκόλαψη σε ορισθέν εκκολαπτήριο· εάν τα αβγά προς εκκόλαψη και η συσκευασία τους έχουν απολυμανθεί πριν από την αποστολή και εξασφαλίζεται η ιχνηλασιμότητα των αβγών αυτών·

v) επιτραπέζιων αβγών σε κέντρο συσκευασίας, με την προϋπόθεση ότι συσκευάζονται σε συσκευασία μιας χρήσης εφαρμόζοντας μέτρα βιοασφάλειας σύμφωνα με τις οδηγίες της αρμόδιας αρχής·

ε) τα σφάγια πρέπει να διατίθενται·

στ) κάθε άτομο που εισέρχεται ή εξέρχεται από τις εκμεταλλεύσεις που βρίσκονται στην απαγορευμένη ζώνη τηρεί τα κατάλληλα μέτρα βιοασφάλειας με σκοπό να αποτραπεί η διάδοση της γρίπης των πτηνών·

ζ) τα οχήματα και ο εξοπλισμός που χρησιμοποιούνται για τη μεταφορά ζώντων πουλερικών ή άλλων πτηνών, ζωοτροφών, κοπριάς, υδαρούς κοπριάς και στρωμνής, και οποιαδήποτε άλλα υλικά ή ουσίες είναι πιθανόν να έχουν μολυνθεί, καθαρίζονται και απολυμαίνονται το συντομότερο δυνατόν μετά τη μόλυνση σύμφωνα με το άρθρο 49·

η) απαγορεύεται η είσοδος ή η έξοδος πουλερικών, άλλων πτηνών ή θηλαστικών κατοικίδιων ειδών χωρίς την έγκριση της αρμόδιας αρχής από την εκμετάλλευση στην οποία φυλάσσονται τα πουλερικά· ο περιορισμός αυτός δεν ισχύει για τα θηλαστικά κατοικίδιων ειδών που έχουν πρόσβαση μόνο στους χώρους διαμονής ανθρώπων στις εκμεταλλεύσεις αυτές και εφόσον αποκλείεται κάθε επαφή με πουλερικά ή άλλα πτηνά·

θ) ο